Gigi Anak Berlapis? Ini Puncanya Yang Ibu Bapa TAK SEDAR

Masalah gigi berlapis sering dipandang enteng oleh masyarakat umum. Perkara ini perlu dititikberatkan kerana kelak, ia boleh menyebabkan masalah karies gigi dan masalah gusi bengkak.
Tahukah anda bahawa masalah gigi lapis boleh disebabkan oleh gigi susu? Ikuti artikel ini untuk mengetahuinya dengan lebih lanjut.

Sebelum kita menyelami bagaimana gigi berlapis boleh terjadi, mari kita kenal terlebih dahulu dengan pesona utama artikel ini, gigi susu.

Walaupun gigi mula tumbuh ketika bayi berusia di antara 6 ke 12 bulan, hakikatnya, ia mula terbentuk pada 6 minggu fasa kehamilan.

Usia bagi pertumbuhan gigi susu adalah berbeza bagi setiap bayi maka jika anak anda masih tidak mempunyai gigi seawal 6 bulan, usah khuatir
. Biar lambat, asal selamat.

Untuk mendapatkan lebih banyak info tentang Keibubapaan, sila dapatkannya
di sini.

Memastikan keteraturan gigi kekal

Jika dilihat pada fungsi asas gigi susu, ia penting bagi membantu proses penghadaman yang baik buat anak-anak anda.

Fungsinya adalah sama dengan gigi kekal iaitu untuk mengigit, mengoyak dan melumatkan makanan. Fungsi ini penting bagi memastikan
nutrisi makanan dapat diserap masuk ke dalam tubuh badan
.

Namun begitu, tidak ramai yang tahu bahawa ia juga memainkan peranan penting dalam memastikan keteraturan susunan gigi kekal.

Gigi susu kebiasaannya akan patah secara semula jadi dan digantikan dengan
gigi kekal
 pada usia sekitar 6 tahun.

Sebelum daripada usia tersebut, gigi yang patah akan digantikan dengan gigi belakang bagi mengisi kekosongan di hadapan.

Keadaan ini akan menyebabkan susunan asalnya menjadi tidak teratur seterusnya mengakibatkan kekangan ruang di antaranya untuk gigi kekal tumbuh.

Kesannya,
gigi kekal
 akan tumbuh sama ada di hadapan atau di belakang gigi sedia ada menjadikan gigi anda kelihatan berlapis.

Gigi yang berlapis akan memberikan kesan negatif terhadap keyakinan diri anak-anak anda memandangkan keteraturan gigi penting dalam aspek penampilan diri.

Bayangkan jika anak anda diejek dan dipulaukan oleh rakan-rakannya hanya disebabkan oleh masalah gigi berlapis. Ini akan menurunkan tahap keyakinan anak anda untuk menjalinkan hubungan sosial.

Selain itu, ia juga memudahkan proses pengumpulan plak yang boleh meningkatkan risiko untuk mendapat karies gigi dan penyakit gusi bengkak (gingivitis).

Baca juga:

Ingin elakkan gigi berlapis, adakah gigi susu perlu dicabut?

Kebanyakan gigi susu akan tercabut dengan sendirinya apabila tiba masa untuk gigi kekal tumbuh.

Proses ini kebiasaannya berlaku pada sekitar usia 6 tahun dan berlanjutan sehingga tumbuhnya
gigi geraham
 kekal pada sekitar usia 13 tahun.

Jadi, adakah anda perlu membawa anak anda ke klinik untuk mencabut gigi? Terdapat beberapa situasi yang membolehkan anda untuk membawa anak anda berjumpa dengan
doktor gigi
:

Apabila anak anda mengalami karies gigi.

Gigi rosak atau berlubang boleh menyebabkan kerosakan
sistem saraf
 yang terletak pada lapisan pulpa gigi. Gigi ini perlu dicabut untuk mengelakkan
 kesakitan yang boleh mengganggu selera makan dan tidur anak anda
.

Apabila gig1 kekal mula tumbuh di bahagian belakang atau hadapan gigi susu.

Situasi ini akan menyebabkan terbentuknya gigi berlapis yang boleh menyebabkan pelbagai jenis masalah berkaitan dengan kesihatan gigi dan gusi.

Gigi susu perlu dicabut untuk memastikan keteraturan gigi kekal seterusnya mengelakkan risiko untuk mendapat
karies gigi
 dan
penyakit gusi
.

Apabila gusi kelihatan merah, bengkak dan bernanah.

Ini adalah merupakan komplikasi daripada penyakit karies gigi.

Apabila karies gigi telah merebak ke lapisan pulpa,
gusi akan bengkak dan bernanah
.
Ia perlu dicabut untuk mengelakkan kerosakan serius pada saraf gigi.

Apabila gig1 kekal tidak tumbuh pada usia 8 tahun ke atas.

Dalam situasi ini, pertumbuhan gigi kekal terbantut kerana ia terletak secara langsung dibawah gigi susu. Ia perlu dicabut untuk memastikan gigi kekal dapat tumbuh dengan sihat.

Jadi sekarang anda sudah faham, bukan?

Adalah penting untuk kita sebagai ibu bapa untuk memastikan dan mengajar anak-anak kita cara untuk menjaga gigi mereka dengan lebih baik.

Tabiat ini boleh mengelakkan terjadinya masalah gigi berlapis yang boleh
menyebabkan karies gigi dan penyakit gusi
. Oleh itu, jangan abaikan penjagaan gigi anak-anak anda!


6 Tip Menggemukkan Bayi Yang Terlalu Kurus

Ibu bapa mana yang tidak mahu si kecil mereka kelihatan sihat dan gebu? Bagi mereka, ini merupakan indikator bahawa bayi mereka sedang membesar dengan baik. Namun begitu, apa yang perlu dilakukan jika bayi anda terlalu kurus jika dibandingkan dengan bayi lain? Ikuti artikel ini untuk mengetahui lebih lanjut mengenai 6 tip menggemukkan bayi yang terlalu kurus.

#1. Beri bayi minum susu ibu

Secara semulajadinya, susu ibu merupakan sumber makanan utama untuk bayi. Susu ibu mempunyai nutrisi semulajadi yang sepatutnya sudah mencukupi untuk tumbesaran bayi. Sebagai ibu, anda seharusnya memberi susu badan mengikut jadual yang telah ditetapkan atau ketika bayi itu lapar. Jika bayi mempunyai masalah untuk minum susu secara terus dari payudara ibunya akibat kondisi pra matang atau bibir sumbing, perah susu badan anda ke dalam botol susu. Jika si ibu pula yang mengalami jangkitan pada puting (mastitis), segera dapatkan rawatan doktor.

#2. Beri bayi minum susu formula

Sebagai alternatif buat bayi yang tidak mahu menyusu badan atau si ibu sibuk bekerja, anda boleh pertimbangkan untuk memberi bayi susu formula. Sebenarnya, susu formula juga berkhasiat dan mengandungi nutrien yang tidak jauh beza dengan susu badan. Selain itu, susu formula dapat membantu memperbaiki sistem pencernaan bayi sekaligus meningkatkan berat badan bayi. Jika anda masih was-was mengenai pemilihan susu formula yang terbaik buat si kecil anda, dapatkan nasihat daripada doktor atau pakar pediatrik mengenai jenis susu formula khusus yang paling sesuai buat bayi anda.

#3. Tenangkan bayi segera jika menangis

Meskipun agak tidak logik, bayi yang kerap menangis cenderung mengalami kesukaran untuk naik berat badan. Ia adalah sama kesannya seperti bayi lapar atau tidak cukup tidur. Untuk menenangkan bayi, anda boleh mendukung, memeluk dan mengusap badannya dengan lembut. Jika ia masih tidak membuahkan hasil, anda boleh cuba membedung bayi menggunakan kain.

#4. Jaga waktu tidur bayi

Aktiviti bayi yang baru lahir hanya makan dan tidur. Ia merupakan kombinasi dua perkara yang dapat membantu menaikkan berat badan bayi. Bayi yang normal akan tidur selama 16 jam sehari. Oleh itu, ibu bapa perlu merancang jadual si kecil anda dengan sebaiknya agar waktu tidur dan waktu minum susu mereka adalah teratur setiap hari. Bagi memastikan bayi tidur lebih selesa, sediakan katil bayi yang selesa dan selamat daripada sebarang bahaya.

#5. Jaga kebersihan kulit bayi

Kebersihan kulit bayi amat penting bagi si kecil untuk mereka berasa lebih selesa sepanjang harinya. Ia juga penting untuk membuat mereka lebih seronok dan tidak membuat perangai apabila tiba waktu tidur atau waktu minum susu. Ini sekaligus dapat membantu menaikkan berat badan mereka secara semulajadi. Caranya, pastikan mereka selalu memakai pakaian yang lembut, kering dan bersih bagi mengelakkan kulit gatal. Selain itu, kerap mandikan bayi dan hindari daripada menggunakan produk kulit bayi secara berlebihan bagi mengelakkan infeksi dan iritasi.

#6. Jaga pemakanan bayi

Akhir sekali, apa yang ibu bapa boleh lakukan adalah jaga pemakanan si kecil jika bayi sudah boleh makan makanan pejal. Antara jenis makanan yang boleh diberikan pada bayi untuk menggemukkan bayi adalah:

Produk tenusu seperti susu penuh lemak, yogurt atau keju

Gandum penuh seperti roti, pasta atau nasi

Sayur-sayuran dan buah-buahan berkalori tinggi seperti kesemua sayur hijau, pisang, pear dan alpukat

Konklusinya, apa yang perlu dilakukan oleh ibu bapa adalah memberi perhatian sepenuhnya terhadap si kecil anda jika mereka terlalu kurus dan memerlukan lebih nutrisi dan khasiat. Jika berat badan bayi anda masih tidak menaik meskipun sudah berbagai cara dilakukan, bawa si kecil anda berjumpa dengan doktor untuk mendapatkan khidmat nasihat dan rawatan yang sebetulnya.

Hello Health Group
 tidak menyediakan nasihat perubatan, diagnosis, atau rawatan.


Inginkan Badan Langsing? Jom Amalkan Diet Ubi Keledek, Sedap Dan Mengenyangkan!

Macam-macam ubat kurus telah anda telan, tapi berat masih tidak turun? Mungkin sudah tiba masanya anda cuba kuruskan badan cara tradisional pula iaitu dengan mencuba diet ubi keledek.

Sejak berkurun lama, ubi keledek menjadi antara pilihan makanan utama untuk segelintir individu. Ia dari kategori
sayuran
 dan kaya dengan pelbagai vitamin, khususnya vitamin A yang berperanan untuk menyokong kesihatan organ; mineral dan sebatian tumbuhan yang dipanggil fitonutrien.

Ubi ini telah dibuktikan secara saintifik dapat membantu individu yang mempunyai keinginan untuk
mengurangkan berat badan
. Tetapi betul ke ia adalah salah satu jenis diet pemakanan yang baik?

Untuk mendapatkan lebih banyak info tentang Pemakanan Sihat, sila dapatkannya
di sini.

Diet ubi keledek sebagai cara kuruskan badan dengan cepat

Seperti namanya, diet ubi keledek memerlukan anda untuk menggunakan ubi sebagai salah satu bahan dalam diet anda, selain makanan pembakar lemak lain seperti
 yogurt
, sayuran, dan makanan berserat tinggi.

Dikatakan dengan mengikuti diet ubi ini selama tiga hari, anda akan dapat melihat perbezaan dalam aspek penampilan dengan pengurangan berat badan sehingga 2 kilogram (kg). 3 hari hilang 2 kilogram, kira okaylah ‘kan’?

Tetapi bagaimana ubi keledek boleh membantu anda kuruskan badan secara tradisional? Jom kami terangkan bagaimana caranya.

5 cara bagaimana diet ubi keledek bantu kuruskan badan secara tradisional

#1 Diet ubi keledek rendah kalori

Salah satu faktor yang mempengaruhi penurunan berat badan adalah mengekalkan keseimbangan tenaga. Ubi keledek merupakan satu sumber makanan yang rendah kandungan kalori.

Ubi yang seberat 130 gram mengandungi 112 kalori, bersamaan 477 kJ. Ini bermakna anda perlu
mengambil lebih kalori
 untuk membantu membakar tenaga dengan lebih baik. Sebanyak 250 kandungan kalori yang anda perlukan bagi membantu proses pembakaran tenaga dan penurunan berat badan.

Baca juga:

Semua Makanan Mekdi Tak Sihat? Anda Silap! Ada 6 Menu Yang Rendah Kalori

5 Makanan Rendah Kalori & Menyihatkan, Kalau Makan Boleh Kurus, Confirm Kenyang Lama!

#2 Serat tinggi

Ubi keledek merupakan sejenis makanan yang tinggi
kandungan serat
 dan semestinya
kandungan serat
 yang tinggi dapat membantu mengurangkan berat badan.

Ia akan menyebabkan anda berasa kenyang dan menghindari keinginan anda untuk makan secara berlebihan.

Ia juga merangkumi molekul-molekul lemak dan menghalang penyerapan lemak, menggalakkan pengerakan najis di dalam kolon, dan membantu pengeluaran bakteria usus yang baik.

Oleh itu, ubi yang kaya dengan serat ini dapat membantu meningkatkan metabolisma,
pencernaan
 dan perkumuhan. Ini sekali gus membantu proses penurunan berat badan.

#3 Diet ubi keledek tinggi karbohidrat

Kandungan karbohidrat tidak boleh diabaikan sepenuhnya. Ia membekalkan anda dengan tenaga yang boleh digunakan untuk pelbagai kegunaan.

Untuk membakar kalori yang anda ambil, anda perlu mempunyai tenaga yang mencukupi yang membolehkan anda berjalan-jalan, menggunakan tangga dan bukannya lif serta melakukan
senaman fizikal
.

Kekurangan karbohidrat akan menyebabkan badan anda kurang tenaga bagi mengekalkan diri anda aktif dan sihat. Ubi seberat 328 gram mengandungi lebih kurang 58 karbohidrat dengan 8.2 gram adalah serat makanan karbohidrat kompleks.

#4 Rendah GI

Indeks glisemik (GI) adalah nombor yang diberikan kepada makanan bergantung kepada
tahap peningkatan glukosa dalam badan selepas pengambilan makanan.

Jika makanan yang dimakan menyebabkan kenaikan gula dalam darah menjadi tinggi, ini bermakna ia mempunyai kandungan GI tinggi.

Dalam erti kata lain, makanan itu jika diambil dalam kuantiti yang tinggi boleh menyebabkan masalah kesihatan seperti
kencing manis
 dan rintangan insulin.

Walaupun ubi keledek adalah sejenis makanan yang secara semula jadi manis, namun ia mempunyai kandungan indeks glisemik yang rendah.

Dikatakan GI bagi ubi yang direbus adalah antara 44-61, untuk ubi dibakar adalah 94 dan bagi ubi dipanggang adalah sebanyak 82. Jadi anda boleh mengambil dan memakan ubi tanpa bimbang kenaikan paras gula dalam darah.

#5 Antioksidan

Ubi yang berwarna oren atau ungu menunjukkan kehadiran karotenoid – sebatian berasaskan tumbuhan yang ditukar kepada vitamin A dalam badan atau
anthocyanin.
 Kedua-dua bahan fitokimia ini adalah bersifat antioksidan. Selain itu, ubi ini juga mengandungi sumber antioksidan lain seperti tembaga atau
zink superoxide dismutase, catalase
 dan
sporamins
.

Jadi, atas faktor-faktor yang dinyatakan di atas, semestinya ubi keledek adalah antara sumber diet baik jika anda mahu tampil
lebih langsing
.
No more diet pills!

Pelan diet ubi keledek untuk kuruskan badan cara tradisional

Seperti yang diberitahu pada awal artikel ini, anda hanya perlu untuk mengamalkan diet ubi keledek berterusan selama 3 hari untuk melihat berat badan anda berkurangan lebih kurang 2 kilogram.

Jadi berikut adalah pelan diet ubi yang harus anda ikuti selama 3 hari yang akan membantu anda detoks, menghilangkan berat dan segalanya yang hebat dan baik untuk kesihatan.

Hari pertama diet ubi keledek

Sarapan – Sebiji
 telur
 rebus, sebiji ubi yang direbus dan 1 cawan teh hijau

Makan tengah hari – Sebiji ubi yang direbus, 85 gram ikan atau ayam panggang dan 1 cawan yogurt

Makan malam –  Semangkuk sup ubi

Hari kedua

Sarapan – Sebiji ubi yang direbus, 2 biji putih telur omelet dan secawan
 black coffee

Makan tengah hari – Salad campuran
cendawan
, bayam dan ubi yang direbus dengan sos dan secawan
buttermilk

Makan malam – Sebiji ubi yang direbus dicampur dengan brokoli bersama 85 gram ikan, ayam atau tauhu panggang

Hari ketiga

Sarapan – Sebiji ubi yang direbus dicampur dengan 4 biji
almond,
 secawan teh hijau dan sebiji pisang

Makan tengah hari – Sup ubi yang dimakan bersama sepotong roti gandum dan secawan yogurt

Makan malam – Ubi yang dilenyek bersama campuran kacang pea dan bunga kubis serta cendawan panggang

Ikuti pelan diet ubi keledek di atas selama 3 hari dan anda akan melihat perbezaan dalam sistem metabolisma serta
pengurangan berat badan anda
. Amat penting untuk mengambil makanan yang dimasak sendiri bagi mengelakkan sebarang kalori yang tersembunyi. Selamat mencuba!

Namun penting untuk diingatkan keperluan kalori harian adalah berbeza bagi setiap individu. Keadaan ini bergantung kepada beberapa faktor seperti aktiviti harian yang dilakukan, berat badan, keadaan kesihatan dan pelbagai faktor lain.

Jadi pelan diet ini mungkin tidak sesuai untuk diamalkan oleh setiap individu. Sebaiknya dapatkan pandangan dan nasihat daripada pakar pemakanan dan doktor terlebih dahulu.


Sakit dan Ketidaksuburan: Anda Mungkin Mengalami Endometriosis

Ramai orang yang malu atau tidak gemar membuat temu janji dengan doktor. Tetapi, apabila ia melibatkan rasa sakit dan kesuburan, ramai yang terpaksa mengalah dan berjumpa dengan doktor. Jika anda seorang wanita dan mengalami dua simptom ini, iaitu sakit semasa haid dan gagal mendapatkan anak, anda mungkin menghidap penyakit
endometriosis
.

30% hingga 50% daripada penghidap endometriosis mengalami masalah kesuburan

Sehingga separuh daripadanya mempunyai masalah kesuburan. Ini menunjukkan bahawa ia bukanlah angka yang kecil. Dalam kalangan mereka yang mengadu masalah kesuburan pula, sekitar 25% hingga 50% daripadanya menghidap endometriosis. Peratusannya adalah tidak jauh beza.

Selain ketidaksuburan, simptom utama endometriosis adalah sakit semasa haid atau juga dikenali sebagai
dysmenorrhea
. Ia berlaku 60% hingga 80% dalam kalangan penghidap penyakit ini. Oleh sebab itu, mereka yang mengalami dua simptom ini perlu mendapatkan nasihat profesional bagi menjalani rawatan yang sepatutnya.

Rawatan daripada pakar boleh membantu masalah anda

Perubatan moden telah banyak membantu mencari penyelesaian bagi banyak penyakit. Ini termasuk endometriosis. Meskipun rawatan yang tersedia mungkin tidak sepenuhnya menyelesaikan punca, ia membantu mengawal simptom yang ada.

Endometriosis adalah penyakit kronik. Ia memerlukan pelan rawatan yang panjang dan sesuai mengikut setiap individu bergantung kepada umur, simptom dan tahap kesuburan.

Pilihan rawatan yang ada termasuk:

Ubat-ubatan.

Terapi hormon.

Pembedahan.

Salah satu atau gabungan daripada mana-mana pilihan di atas mungkin diberikan bergantung kepada keadaan individu terbabit. Anda juga mungkin dirujuk kepada doktor khusus dalam mengendalikan kes masalah kesuburan.

Antara rawatan yang dilihat berkesan adalah pembedahan menggunakan kamera kecil. Kaedah ini disebut sebagai laparoskopi. Dengan berpandukan kamera, doktor dapat melihat bahagian dalam pelvis tanpa perlu melakukan bukaan besar pada kulit. Seterusnya, tisu endometriosis akan dibuang. Dalam kes tertentu, ovari yang terjejas mungkin dibuang.

Keadaan kesihatan ini bukanlah sesuatu yang jarang berlaku dalam kalangan wanita. Sekitar 6% hingga 10% wanita mengalaminya dan ramai juga berjaya menangani simptom yang dihadapi termasuk mampu mengandung dan mendapatkan anak.

Jangan bimbang kerana masih terdapat banyak alternatif bagi anda di luar sana.


Simptom Malnutrisi

Apakah kesan malnutrisi ya? Adakah ia berbahaya dan memberikan kesan berpanjangan pada kesihatan anak?

Umum mengetahui bahawa malnutrisi pada kanak-kanak merujuk kepada kekurangan nutrisi atau zat makanan dalam badan.

Kekurangan nutrisi ini terjadi apabila kanak-kanak tidak mengambil kalori dan protein yang mencukupi untuk membesar dengan baik.

Sebenarnya, malnutrisi juga merujuk kepada keadaan
pengambilan nutrien
 yang terlebih. Keadaan ini berlaku apabial kanak-kanak mengambil lebih kalori daripada yang diperlukan.

Artikel ini akan mengupas dengan lebih lanjut berkaitan kekurangan nutrisi.

Untuk mendapatkan lebih banyak info tentang Keibubapaan, sila dapatkannya
di sini.

Apakah yang menyebabkan malnutrisi?

Sebelum mengetahui kesan malnutrisi pada anak, jom fahami secara ringkas bagaimana keadaan ini terjadi.

Diet yang tidak seimbang
 menjadi punca utama keadaan ini.

Apabila anak anda tidak cukup makan atau makan makanan yang tidak bernutrien tinggi, mereka akan mengalami kekurangan nutrien dalam badan.

Terdapat penyakit tertentu yang boleh mengakibatkan anak anda sukar untuk menghadam makanan. Ini secara langsung akan menyukarkan proses pengambilan nutrien.

Penyebab lain keadaan ini pula adalah isu
kesihatan mental
 anak-anak.

Baca juga:

Anak-anak yang
mengalami kemurungan
cenderung mempunyai tabiat makan tidak sihat yang secara tidak langsung akan menyebabkan berlakunya kekurangan zat makanan.

Selain itu juga, harga makanan yang mahal atau kehabisan belakan makanan juga menyumbang kepada berlakunya kondisi ini.

Kesan malnutrisi: Fahami tandanya

Antara
gejala malnutrisi
 adalah seperti berikut:

Penurunan berat badan

Masalah pernafasan

Kemurungan

Tinggi risiko komplikasi pembedahan

Tinggi risiko hipotermia

Sistem imun yang lemah akibat kekurangan sel darah putih

Mudah kesejukan

Mengambil masa yang lambat untuk pulih daripada kecederaan

Mengambil masa yang lambat untuk sembuh daripada penyakit

Ketidaksuburan
 ketika dewasa kelak

Kurang penghasilan otot

Selalu kepenatan

Mudah marah

Kanak-kanak yang mengalami malnutrisi mungkin akan menunjukkan tanda-tanda seperti berikut:

Kurus dan berkulit kering

Pipi cengkung dan mata yang tenggelam

Rambut kering dan mudah gugur

Mempunyai jantung, hati dan sistem pernafasan yang lemah

Kebuluran (tiada pengambilan kalori langsung) selama 8 sehingga 12 minggu boleh membawa maut.

Sesetengah kondisi malnutrisi dalam kalangan kanak-kanak akan mengakibatkan perkembangan mental kanak-kanak yang lemah selain meningkatkan risiko anak anda mengalami masalah mental yang serius.

Kekurangan nutrisi juga mengakibatkan kesan jangka masa panjang walaupun setelah dirawat.

Kerosakan fungsi mental dan sistem penghadaman anak anda mungkin akan kekal sepanjang hayat anak anda jika tidak dirawat pada awal usia mereka lagi.

Bagaimana merawat kesan malnutrisi?

Rawatan malnutrisi bergantung kepada tahap keseriusan kondisi kanak-kanak.

Rawatan susulan juga perlu diberikan kepada mereka sekiranya terdapat penyakit lain yang timbul akibat kondisi ini.

Rawatan malnutrisi ini ditumpukan sepenuhnya kepada keperluan kanak-kanak itu terhadap nutrisi yang diperlukan.

Oleh itu, pengambilan diet yang seimbang dan suplemen tambahan amat dititikberatkan bagi menjamin kanak-kanak itu mendapat nutrien dan kalori yang secukupnya.

Malnutrisi adalah kondisi kesihatan yang lebih mudah dicegah berbanding dirawat.

Oleh itu, anda sebagai ibu bapa perlu memastikan anak anda mengambil diet seimbang yang lengkap dengan nutrisi diperlukan untuk
tumbesaran anak
 anda.


Malu Keluar Rumah Sebab Mata Tumbuh Ketumbit, Ini 5 Cara Cepat Hilangkan Bengkak

Sekiranya anda mempunyai benjolan kecil berwarna merah, kadangkala disertai ‘mata’ putih di dalam atau luar kelopak mata, itulah ketumbit. Apakah cara hilangkan ketumbit mata? Jom baca!

Baca lebih lanjut tentang Kesihatan Mata
di sini.

Ketumbit, mari kenal dengan lebih lanjut

Sebelum pergi dengan lebih mendalam lagi, adalah wajar untuk kita semua berkenalan dengan kondisi yang berlaku pada mata ini terlebih dahulu.

Ketumbit merupakan
ketumbuhan pada kelopak mata
 sama ada melibatkan satu mata sahaja atau kedua-dua belah mata.

Ada juga ura-ura yang sering mengaitkannya dengan tabiat mengintai dan pastinya, ia tidak ada kena mengena sama sekali kerana ketumbit berlaku dek jangkitan bakteria
Staphylococcus aureus.

Meskipun tidak berbahaya, ia masih berupaya mengganggu aktiviti seharian akibat rasa tidak selesa di samping menjejaskan penampilan anda.

Biasanya, ketumbit ini melibatkan bahagian folikel iaitu akar rambut, atau kelenjar meibomian yang terletak di tepi mata.

Tambah lagi, ia boleh dibahagikan kepada 2 jenis berdasarkan bahagian mata yang terlibat iaitu hordeolum dan chalazion.

Untuk makluman pembaca, hordeolum ketumbuhan akut pada kelopak mata diakibatkan oleh jangkitan kuman.

Manakala, chalazion merujuk kepada halangan kelenjar meibomian, yang berfungsi untuk menghasilkan sejenis cecair berminyak pada bola mata untuk mengelakkan lapisan air mata daripada menjadi kering.

Kelompok orang yang lebih kerap mengalami hordeolum ialah:

Pesakit kencing manis

Pesakit seborrhea, penyakit kulit yang menyebabkan kulit kasar dan bersisik

Pesakit yang mengalami blepharitis kronik, jangkitan kelopak mata berjangka masa panjang

Individu yang tidak menjaga kebersihan kelopak mata

Chalazion pula berpunca daripada masalah kelenjar meibomian dan punca utama adalah lapisan lemak dalam kelenjar yang terlalu melekit dan susah untuk dikeluarkan.

Sebagai contoh, golongan yang mempunyai masalah
acne rosacea
.

Justeru, apakah cara-cara hilangkan ketumbit yang boleh penghidap lakukan? Teruskan pembacaan!

Cara-cara hilangkan ketumbit mata

#1 Kompres hangat

Kompres hangat boleh menjadi antara kaedah yang paling berkesan dalam merawat ketumbit.

Kehangatannya bantu ‘membawa’ nanah ke permukaan, dan kemudian melarutkan nanah dan minyak lantas membuatkan ketumbit tersebut kering secara semula jadi.

Caranya cukup mudah, basahkan kain yang bersih dengan air yang hangat, pastikan air tidak terlalu panas ya!

Kemudian perah kain hingga tiada lagi air menitis lalu tuam di bahagian mata yang terjejas selama 5 ke 10 minit.

Anda boleh mengamalkan cara hilangkan ketumbit mata ini 3 hingga 4 kali setiap hari.

#2 Cara hilangkan ketumbit mata guna beg teh

Inginkan kaedah yang lebih mudah? Hanya gunakan beg teh yang masih suam!

Jika penyediaan kompres hangat agak merenyahkan buat anda, penggunaan beg teh yang masih hangat juga dapat memberikan kesan yang sama.

Selepas menghabiskan secawan teh ketika minum petang, usah buang beg tehnya dahulu ya.

Dalam keadaan yang masih hangat, sejukkan sedikit lalu letakkan beg teh tersebut pada mata yang terjejas. Biarkan di mata sekitar 5 ke 10 minit.

Dalam banyak-banyak jenis teh, teh hitam berfungsi paling baik dalam
mengurangkan pembengkakan
 di samping mempunyai sifat antibakteria.

#3 Ambil ubat sakit di kaunter

Antara cara nak hilangkan ketumbit yang lain, kalian juga boleh mendapatkan ubat penahan sakit di kaunter seperti ibuprofen atau acetaminophen untuk mendapatkan kelegaan.

Peringatan! Ikuti arahan pada bungkusan untuk memastikan anda mengambil dos yang betul.

Sekiranya ketumbit dialami menyebabkan kesakitan yang serius dan mengganggu aktiviti seharian, temui doktor anda.

Cara hilangkan ketumbit mata #4 Elakkan memakai alat solek dan kanta lekap

Elakkan memakai alat solek jika anda mempunyai ketumbit kerana solekan boleh membuat keradangan bertambah parah dan melambatkan proses penyembuhan.

Bukan itu sahaja, anda juga berisiko memindahkan bakteria daripada alatan solek kepada mata yang terjejas.

Bagi yang memakai kanta lekap pula, elakkan daripada memakainya sehingga mata kalian sembuh sepenuhnya.

Sama seperti solekan,
pemakaian kanta lekap
 juga berupaya menyebarkan jangkitan.

#5 Cara nak hilangkan ketumbit guna salap antibiotik

Cara hilangkan ketumbit yang ringan pula, anda boleh menggunakan salap antibiotik di kaunter, tetapi anda lebih disarankan untuk menemui pakar jika ia:

Terlalu menyakitkan

Mengganggu penglihatan

Tidak sembuh dengan rawatan di kaunter

Untuk menggunakan salap antibiotik ini, tarik bahagian yang terjejas dan sapukan ia seperempat inci di dalam kelopak mata.

Akhir kata, cara hilangkan ketumbit mata yang paling penting adalah elakkan perbuatan memicit, mencucuk mahupun menyentuh ketumbit sama sekali!

Ini kerana ia mampu menyebarkan jangkitan lantas membuatkan
mata terjejas dengan lebih teruk.

Jika anda sayang mata anda, serahkan tanggungjawab itu kepada mereka yang lebih pakar okey!


Bolehkah Makan Durian Semasa Hamil?

Ya, tetapi pengambilannya perlu dalam jumlah yang sederhana. Ini kerana durian mempunyai kandungan gula dan karbohidrat yang tinggi. Dua ulas durian bersaiz sederhana mengandungi 60 kalori dan durian dianggap sebagai makanan yang tinggi glisemik. Oleh itu bagi wanita hamil sebaiknya mengehadkan pengambilannya. Manakala bagi wanita hamil yang menghidap diabetes gestasi, elakkan pengambilan raja buah ini kerana kandungan gulanya yang tinggi.

Risiko memakan durian berlebihan

Meningkatkan gula dalam darah

Walaupun rasa duria tidak terlalu manis, ia mempunyai kadar gula yang sangat tinggi. Menurut kajian terbitan British Journal of Obstetrics and Gynaecology, pengambilan makanan dan minuman yang tinggi kadar gulanya akan meningkatkan risiko bayi lahir terlalu besar dan berat. Malah, ia boleh menyebabkan obesiti pada bayi semasa kanak-kanaknya. Selain itu, jika ibu hamil memiliki diabetes gestasi atau ada sejarah diabetes dalam keluarga, sebaiknya hindari dulu buah ini.

B
erat badan berlebihan/Obesiti

Kalori dan karbohidrat yang terdapat dalam buah durian sangat tinggi. Sebiji durian mengandungi 54 hingga 60 kalori. Jadi, pengambilan terlalu banyak durian bagi ibu hamil menyebabkan kandungan kalori berlebihan terutama bagi ibu hamil yang obesiti.

Keadaan ini boleh mendorong kepada diabetes gestasi, pre eklampsia, kelahiran pramatang dan jangkitan saluran kencing. Dalam beberapa kes, berat badan berlebihan juga berisiko mengganggu suntikan epidural semasa proses bersalin. Oleh itu, anda harus mempertimbangkan kuantiti durian yang dimakan semasa hamil.

Mitos durian dan kehamilan

Anda mungkin pernah dengar mitos mengenai bahaya durian bagi ibu hamil. Namun, ia hanya percakapan mulut ke mulut yang turun-temurun dan bukannya daripada kajian ilmiah. Antara mitos durian yang menjadi kepercayaan adalah:

Janin akan kepanasan

Kebanyakan percaya bahawa durian akan menyebabkan tubuh kepanasan sehingga ibu hamil tidak boleh memakannya kerana janin juga akan kepanasan. Mitos ini disebar daripasa kepercayaan bangsa Tionghoa yang dibawa ke Asia Tenggara. Namun, belum ada bukti ilmiah atau contoh kes terjadikanya komplikasi jenin kepanasan yang didedahkan.

Kadar kolesterol tinggi

Durian sering disebut sebagai buah mengandungi tahap kolesterol yang sangat tinggi. Makan durian boleh meningkatkan tekanan darah, terutama bagi wanita hamil. Mitos ini tidak benar sama sekali. Malah, durian tidak mengandungi sebarang kolesterol sama sekali. Kolesterol biasanya terdapat dalam makanan yang mengandungi lemak tepu seperti daging merah, produk tenusu atau makanan laut. Durian sebenarnya mengandungi lemak tak tepu yang baik untuk mengurangkan tahap kolesterol jahat dalam badan. Oleh itu, wanita hamil yang mempunyai kolesterol tinggi tidak perlu bimbang lagi untuk memakan durian.

Manfaat durian bagi ibu hamil

Jika tidak diambil secara berlebihan, durian sebenarnya mempunyai banyak manfaat untuk wanita hamil. Durian kaya dengan kalium yang diperlukan oleh wanita hamil untuk mengimbangi tekanan darah dan paras cecair di dalam badan. Kalium juga boleh membantu mengurangkan bengkak yang sering berlaku semasa kehamilan. Durian juga mengandungi organo-sulfur dan tryptophan yang boleh membantu melawan jangkitan bakteria dan kulat.


Puting Payudara Tiba-Tiba Keras Tanda Penyakit? Ini 5 Punca Sebenar Wanita Kena Tahu!

Kenapa puting keras ni? Relaks… Puting tegang, lebih-lebih lagi pada waktu pagi merupakan sesuatu yang normal!

Kajian menunjukkan, puting payudara mempunyai ribuan saraf. Inilah yang menyebabkan kawasan ini sangat
sensitif terhadap sentuhan.

Sebab itulah, ramai di antara kita yang mengalami masalah puting keras walaupun tanpa sebarang rangsangan seksual.

Jika anda ingin tahu lebih lanjut mengenai sains di sebaliknya, mari ikuti penjelasan kami di dalam artikel di bawah!

Untuk mendapatkan lebih banyak info tentang Kesihatan Wanita, sila dapatkannya
di sini.

Puting keras dan tegang, adakah ia normal?

Sudah tentulah ia normal! Malah, wanita (termasuklah lelaki) boleh mengalaminya pada bila-bila masa, di mana-mana jua.

Kadangkala, puting boleh menjadi keras ketika bersukan, bersenam atau sewaktu melakukan kerja rumah. Perubahan suhu juga boleh menyebabkan efek yang sama.

Menurut dapatan di dalam jurnal
Anatomy of the nipple and breast ducts,
 tindak balas ini akan berlaku jika wujudnya sebarang rangsangan dari segi fizikal atau psikologikal.

Di bawah puting dan juga areola (kawasan yang mengelilingi puting), ada otot-otot kecil yang meregang dan menarik kulit jika berlakunya sebarang rangsangan. Ia juga akan ‘menolak’ puting dan membuatkannya nampak tegak.

Secara amnya, tidak balas ini merupakan sesuatu yang berlaku secara semula jadi.

Sama seperti apa yang berlaku kepada bulu roma ketika kita rasa sejuk atau takut, tindak balas tertentu juga boleh membuatkan otot-otot ini meregang dan menyebabkan puting mengeras.

Jadi, bukan
rangsangan seksual
 sahaja yang boleh buatkan puting wanita jadi tegak ya! Ada banyak lagi faktor-faktor lain.

Sebab sebenar mengapa puting keras

Benar, ada banyak perkara yang boleh menyebabkan puting wanita mengeras.

Seperti yang diterangkan sebelum ini, ia boleh berlaku disebabkan tindak balas kepada sesuatu yang seksual atau bukan seksual.

Puting merupakan antara kawasan tubuh badan yang sangat mudah terangsang. Jadi, kepada pasangan di luar sana, inilah masanya untuk manfaatkan kawasan ini sepenuhnya!

Namun, rangsangan seksual bukanlah satu-satunya penyebab puting menjadi keras. Antara punca lain ialah:

1. Tindak balas alahan buatkan puting keras

Jangan terkejut, alahan juga boleh buatkan puting jadi mengeras! Selalunya, mereka yang
alah terhadap produk mandian
 atau penjagaan diri seperti sabun, losyen dan pelembap akan alami masalah ini.

Jadi, jika puting anda rasa pedih dan sering mengeras semasa mandi, pastikan anda periksa dulu senarai bahan di dalam produk yang anda gunakan.

Lihat sama ada wujudnya sebarang bahan atau komponen yang tidak sesuai dengan kulit anda.

Sebelum pakai, sapukan sedikit pada kulit untuk periksa sama ada ia akan mencetuskan reaksi alahan ataupun tidak.

2. Anda sedang alami ovulasi

Proses ovulasi
 akan berlaku apabila ovari melepaskan telur ke dalam tiub falopio. Proses ini menandakan badan wanita sudah bersedia untuk melalui proses fertilisasi.

Perubahan hormon yang berlaku ketika ovulasi, terutamanya peningkatan estrogen, boleh menyebabkan puting menjadi keras dan tegak.

Ingin tahu bila waktu ovulasi anda? Jom periksa menggunakan alatan kami di bawah:

3. Anda sedang hamil

Ada juga wanita yang mengalami puting tegak sebagai
salah satu simptom kehamilan
! Ia bukanlah sesuatu yang luar biasa. Disebabkan perubahan hormon yang berlaku ketika kehamilan, sebarang perubahan pada payudara wanita adalah sesuatu yang normal.

Malah, ada juga wanita yang mengakui payudara mereka nampak lebih anjal! Kawasan areola juga semakin gelap berbanding biasa.

Pada hujung kehamilan, puting juga mungkin akan menghasilkan sejenis cecair yang berwarna kekuning-kuningan,
juga dikenali sebagai kolostrum.

Baca juga:

Bukan Susu Yang Keluar, Tapi Ada Cecair Warna Lain Pada Puting! Semak Petanda Infeksi @ Barah

Anda Perasan Warna Puting Tiba-Tiba Semakin Gelap? Ini 6 Puncanya!

4. Puting keras kerana anda menyusukan anak

Kajian juga menunjukkan bahawa
menyusukan anak
 boleh menyebabkan puting mengeras.

Walau bagaimanapun, jika puting mengeras sepanjang masa, dapatkan pemeriksaan doktor secepat mungkin. Ini mungkin berlaku
disebabkan mastitis
, sejenis jangkitan tisu pada kawasan payudara.

Susu boleh tersumbat di dalam puting dan menyebabkan ia mengeras. Malah, disebabkan luka mudah terbentuk pada kawasan puting ketika menyusukan anak, jangkitan ini lebih senang berlaku.

Untuk mengelakkannya, pastikan anda:

Basuh tangan sebelum menyentuh payudara

Susukan anak dengan kerap

Pakai pakaian yang selesa

Jangan gunakan sebarang krim atau ubat sapu pada kawasan puting

5. Anda menindik puting

Wanita yang menindik puting selalunya lebih sensitif terhadap sebarang rangsangan. Oleh sebab itu, puting mereka lebih mudah tegang dan mengeras.

Walau bagaimanapun, perbuatan menindik puting boleh mendatangkan bahayanya yang tersendiri. Tanpa penjagaan yang betul, ia boleh menyebabkan
jangkitan bakteria.

Jika anda mahu melakukannya, pastikan anda dapatkan konsultasi daripada pakar terlebih dahulu.


Jangan Biar Serangan Migrain Tanpa Dirawat, Ia Boleh Menyebabkan LUMPUH!

Hanya mereka yang pernah mengalami
migrain
 sahaja yang tahu betapa peritnya rasa
sakit berdenyut-denyut
 di kepala disebabkan oleh keadaan ini. Akibat kurangnya kesedaran tentang simptom, ciri-ciri dan juga komplikasi migrain, ramai yang keliru akan perbezaan
sakit kepala
 (
headcahe
) dan
migrain
.

Membezakan sakit kepala dan migrain

Sakit kepala

Sakit kepala adalah terma yang digunakan secara meluas untuk mencirikan keadaan sakit di bahagian kepala, muka atau leher. Berbeza dengan migrain, sakit kepala lazimnya dicetuskan oleh faktor persekitaran dan punca-punca sekunder. Contoh pencetus sakit kepala adalah:

Kerap mengetap rahang

Rasa lapar yang terlalu lama atau terlalu teruk

Dehidrasi

Tekanan darah tinggi

Demam

Kemurungan atau keresahan

Tidak cukup tidur

Postur badan yang tidak ergonomik

Jangkitan

Stres

Pengambilan ubat tertentu

Terdapat beberapa jenis sakit kepala utama seperti:

Sakit kepala jenis tegangan (
Tension type headache
)
 – Ini merupakan jenis sakit kepala yang paling lazim. Rasa sakit yang dialami dapat dicirikan oleh rasa tekanan berkamatan tinggi. Taburan rasa sakit yang dialami pula persis kawasan kepala yang diliputi oleh pemakaian bandana atau getah di sekeliling kepala dan dahi.

Sakit kepala kluster (
Cluster type headache
)
 –  Sakit kepala jenis ini pula melibatkan rasa sakit di satu bahagian kepala sahaja, diikuti oleh simptom-simptom lain di bahagian yang sama (seperti mata berair atau mata merah di bahagian yang terjejas). Ia lazimnya bermula di sekitar mata sebelum merebak ke bahagian kepala dan leher. Ia disebut sebagai kluster kerana serangan berlaku dalam bentuk kumpulan atau kluster, dengan kitaran 1 hingga 8 kali sehari (15-180 minit setiap serangan).

Jika rasa sakit kepala yang anda alami menyamai sakit kepala kluster, perhatikan simptom-simptom lain juga. Sesetengah sakit kepala kecemasan seperti pendarahan intrakranial atau tumor otak juga mempunyai simptom yang sama.

Sakit kepala sinus (
Sinus headache
)
 – Sakit kepala jenis ini berlaku akibat daripada jangkitan dalam saluran sinus. Untuk itu, mereka yang mengalami sakit kepala jenis ini lazimnya akan turut mengalami simptom jangkitan atau keradangan sinus yang lain seperti deman, hidung tersumbat, batuk dan juga rasa tekanan di bahagian muka.

Migrain

Sedikit berbeza dengan sakit kepala, simptom utama migrain adalah rasa sakit berdenyut-denyut di sebelah kepala. Rasa sakit ini boleh berada pada tahap sederhana ataupun teruk. Melakukan aktiviti fizikal atau banyak bergerak berupaya untuk menerukkan lagi rasa sakit ini. Simptom utama selain rasa berdenyut ini adalah rasa loya dan muntah apabila terdedah kepada rangsangan cahaya dan bunyi, dan juga ketegangan di bahu dan leher. Terdapat dua jenis migrain yang utama iaitu migrain dengan aura dan juga migrain tanpa aura.

Migrain tanpa aura
 adalah jenis yang lebih lazim. Ia dikatakan mewakili 75% daripada keseluruhan serangan migrain yang berlaku. Sungguhpun begitu, setiap serangan itu boleh terdiri daripada jenis yang berbeza. Untuk itu terdapat kemungkinan untuk seseorang mengalami kedua-dua jenis migrain sepanjang hayat mereka. Aura merujuk kepada gangguan deria (
sensory disturbance
) yang lazimnya berlaku sejurus sebelum serangan migrain terjadi. Ia lazimnya melibatkan gangguan deria penglihatan seperti:

Kemunculan titik buta dalam medan penglihatan

Kemunculan titik berwarna dalam medan penglihatan

Kelipan cahaya

Berpinar-pinar

Medan penglihatan menjadi sempit (
tunnel vision
)

Garisan zig zag

Penglihatan menjadi kabur

Buta sementara

Simptom aura lain yang tidak melibatkan deria penglihatan adalah:

Rasa nyilu dan kebas

Gangguan pertuturan

Rasa semut-semut di bahagian tangan dan kaki

Rasa lemah di sebahagian badan

Rasa pening

Rasa berpusing (vertigo)

Kesan dan komplikasi migrain

Ramai yang tidak tahu bahawa migrain mampu untuk mengakibatkan beberapa kesan dan komplikasi kesihatan yang membimbangkan. Himpunan komplikasi yang boleh berlaku akibat daripada migrain ini boleh melibatkan darjah keterukan yang sederhana sehinggalah darjah yang berbahaya. Berikut merupakan antara komplikasi migrain yang boleh berlaku:

1.Kelumpuhan sebelah badan (
hemiplagic

migraine
)

Seseorang yang mengalami migrain berupaya untuk menghidap kelumpuhan sementara untuk sebelah bahagian badan mereka. Migrain jenis ini dikategorikan sebagai variasi migrain dan simptom lumpuh ini boleh disertai oleh gangguan pertuturan dan kekeliruan. Ia cukup menakutkan kerana simptomnya
persis serangan angin ahmar (strok)
. Kelumpuhan ini boleh bertahan selama satu jam sehinggalah beberapa hari namun, ia lazimnya hilang selepas 24 jam.

2.Status Migrainosus

Ini merupakan komplikasi yang jarang berlaku tetapi cukup menderitakan. Migrain dengan aura ini mampu untuk berlanjutan sehingga 72 jam dan penghidap kadang-kadang perlu dimasukkan ke hospital akibat rasa sakit yang terlalu teruk.

3.Infarksi yang berkaitan dengan migrain (
Migrainous

infarction
)

Keadaan ini berlaku apabila migrain tersebut berkait dengan serangan strok. Lazimnya, komplikasi migrain jenis ini disertai aura dan boleh berlanjutan sehingga satu jam. Aura tersebut juga turut berupaya untuk berkekalan walaupun setelah migrain hilang. Aura yang berlanjutan untuk tempoh yang terlalu lama mungkin menandakan pendarahan dalam otak.

4.Aura berkekalan tanpa infarksi

Hampir sama dengan komplikasi di atas tetapi tidak berlakunya sebarang pendarahan di di dalam otak. Aura dalam komplikasi migrain ini boleh berkekalan sehingga berminggu lamanya setelah serangan migrain tamat.

5.Migralepsy

Keadaan ini dicirikan oleh epilepsi (serangan sawan yang berulang) yang dicetuskan oleh serangan migrain. Ia lazimnya berlaku dalam tempoh satu jam selepas migrain terjadi. Walau bagaimanapun, komplikasi migrain jenis ini adalah jarang.

6.Strok berkaitan dengan migrain (Migrainous stroke)

Strok berlaku apabila aliran darah dalam otak tersumbat atau terputus. Ini boleh disebabkan oleh kebocoran salur darah atau halangan seperti pembentukan plak kolestrol dalam salur darah.
Kaitan migrain dengan strok
 masih belum difahami sepenuhnya tetapi ia dikaitkan dengan jenis migrain dengan aura. Mujurlah, komplikasi migrain ini adalah sangat jarang berlaku.

Tuntasnya, migrain bukan hanya rasa sakit berdenyut di kepala, ia berupaya untuk mempengaruhi keupayaan individu secara menyeluruh. Di samping itu, ia juga mampu untuk mengakibatkan beberapa komplikasi yang menyakitkan dan yang mengancam nyawa. Pemahaman yang kukuh adalah penting bagi membantu mereka yang mempunyai migrain. Diagnosis yang tepat dan rawatan pencegahan yang mencukupi dapat mencegah keterjadian komplikasi migrain. Jika anda mengalami serangan migrain dan/atau aura yang berlanjutan terlalu lama, segera berjumpa dengan doktor.

Hello Health Group
 tidak menyediakan nasihat perubatan, diagnosis, atau rawatan.


Badan Kurus Tapi Kolesterol Tinggi? Jaga-Jaga Ya! Ia Boleh Jadi Punca Serangan Jantung

Seperti yang diketahui umum,
orang yang mempunyai berat badan berlebihan
 cenderung untuk mempunyai kolesterol yang tinggi, tetapi apakah tanda kolesterol tinggi bagi orang kurus?

Individu yang susah naik berat badan sering kali terlepas pandang dalam mengetahui berapa banyak lemak dan kolesterol yang ada dalam badan mereka.

Perkara ini mungkin menyebabkan mereka yang kurus teruskan pemakanan mengikut ‘selera tekak’ sahaja, kerana yakin dengan saiz badan yang kurus. Ini kerana mereka tidak melihat tanda kolesterol tinggi pada tubuh mereka.

Semakin tinggi tahap kolesterol anda, semakin tinggi risiko anda menghidap aterosklerosis, strok,
serangan jantung
 dan tekanan darah tinggi walaupun anda kurus!

Jadi, ingat ya, walaupun berat badan anda normal, anda mungkin tidak sihat seperti yang difikirkan.

Apa itu kolesterol?

Kolesterol adalah sejenis lipid. Ia adalah bahan seperti lemak yang dihasilkan oleh hati anda secara semula jadi dan sangat penting untuk pembentukan membran sel, hormon tertentu, dan vitamin D.

Selain itu, kolesterol tidak larut dalam air, jadi ia tidak dapat melalui darah anda sendiri. Untuk bantu ‘membawa’ kolesterol, hati akan menghasilkan
lipoprotein
.

Lipoprotein
 adalah zarah yang terhasil daripada lemak dan protein. Ia membawa kolesterol dan trigliserida (jenis lipid lain) melalui saluran darah anda.

2 bentuk utama
lipoprotein
 adalah
lipoprotein
 berketumpatan rendah (LDL) dan
lipoprotein
 berketumpatan tinggi (HDL).

Sekiranya
darah anda mengandungi terlalu banyak kolesterol
 LDL (kolesterol yang dibawa oleh lipoprotein berkepadatan rendah), ia dikenali sebagai kolesterol tinggi.

Apabila tidak dirawat, kolesterol yang tinggi boleh menyebabkan banyak komplikasi kesihatan, termasuk
serangan jantung
 atau strok.

Di samping itu, individu berkolesterol tinggi biasanya tidak menimbulkan gejala. Itulah sebabnya penting untuk memeriksa kadar kolesterol anda secara berkala.

Tanda kolesterol tinggi? Ini punca-puncanya

Kolesterol dibawa melalui darah anda, dan akan melekat pada protein. Gabungan protein dan kolesterol ini disebut sebagai
lipoprotein
.

Terdapat pelbagai jenis kolesterol, berdasarkan apa yang dibawa oleh
lipoprotein
, iaitu:

Lipoprotein berketumpatan rendah (LDL). LDL, atau kolesterol ‘buruk’, membawa zarah kolesterol ke seluruh badan anda

Kolesterol LDL berkumpul pada dinding arteri, menjadikannya keras dan sempit

Lipoprotein berketumpatan tinggi (HDL).
HDL, atau kolesterol baik
, mengambil kolesterol berlebihan dan membawanya kembali ke hati anda

Profil lipid juga biasanya mengukur trigliserida, sejenis lemak dalam darah. Tahap trigliserida yang tinggi juga dapat meningkatkan risiko penyakit jantung.

Faktor-faktor yang boleh anda kawal seperti tidak aktif, obesiti dan pengambilan diet tidak sihat akan menyumbang kepada peningkatan kolesterol dan kolesterol HDL rendah.

Faktor-faktor di luar kawalan mungkin juga berperanan, seperti susunan genetik boleh menghalang sel untuk membuang kolesterol LDL daripada darah dengan berkesan atau menyebabkan hati menghasilkan kolesterol terlalu banyak.

Komplikasi-komplikasi

Perkembangan aterosklerosis adalah penyakit kronik vaskular yang progresif di mana plak akan berkumpul di dinding arteri.

Tanda kolesterol tinggi boleh menyebabkan pengumpulan kolesterol berbahaya di dinding arteri anda.

Kemudian ia akan mengurangkan aliran darah melalui arteri anda, yang boleh menyebabkan komplikasi, seperti:

Sakit dada: Sekiranya arteri yang membekalkan jantung dengan darah (arteri koronari) terjejas, anda mungkin mengalami masalah sakit dada dan gejala penyakit arteri koronari yang lain

Serangan jantung: Sekiranya plak pecah, gumpalan darah akan terbentuk di plak lalu menyekat aliran darah atau menyumbatkan arteri. Sekiranya aliran darah ke bahagian jantung anda berhenti, serangan jantung mampu berlaku. Sama seperti serangan jantung, strok juga berlaku apabila gumpalan darah menyekat aliran darah ke bahagian otak anda

Faktor dan tanda kolesterol tinggi

Anda mungkin berisiko mendapat kolesterol yang tinggi jika:

Mempunyai berat badan berlebihan, tetapi individu yang kurus juga tidak terkecuali

Makan makanan yang tidak sihat

Tidak bersenam dengan kerap

Menghisap tembakau

Mempunyai sejarah keluarga yang menghidap kolesterol tinggi

Menghidap diabetes, penyakit buah pinggang, atau hipotiroidisme

Tambahan itu, individu daripada semua peringkat umur, jantina, dan etnik boleh mempunyai masalah kolesterol yang tinggi.

Apakah langkah-langkah pencegahan yang boleh dilakukan?

Perubahan gaya hidup sihat akan dapat menurunkan kolesterol anda dan bantu mencegah daripada mempunyai kolesterol yang tinggi.

Untuk bantu mencegah tanda kolesterol tinggi, anda boleh:

Makan makanan rendah garam yang menekankan pengambilan buah-buahan, sayur-sayuran dan biji-bijian

Hadkan jumlah lemak haiwan dan ambil lemak baik secara bersederhana

Menurunkan berat badan tambahan dan mengekalkan berat badan yang sihat

Berhenti merokok

Bersenam hampir setiap hari dalam seminggu sekurang-kurangnya 30 minit

Minum alkohol secara sederhana

Menguruskan tekanan dan stres

Apakah makanan berkolesterol tinggi yang harus dielakkan

Kolesterol terkandung dalam produk makanan bersumberkan haiwan, seperti daging, telur, dan tenusu.

Untuk membantu merawat kolesterol yang tinggi, doktor mungkin akan menyuruh anda untuk mengehadkan pengambilan makanan berkolesterol tinggi.

Contohnya, produk berikut mengandungi kadar kolesterol yang tinggi:

Daging merah berlemak

Hati dan organ-organ dalaman haiwan

Telur, terutamanya telur kuning

Produk tenusu
 yang tinggi lemak, seperti keju, susu, aiskrim, dan mentega

Kesimpulannya, anda mungkin tidak akan melihat tanda kolesterol tinggi pada tubuh badan anda, tidak kiralah anda gemuk atau kurus. Jadi, sebaiknya, lakukan pemeriksaan tahap kolesterol secara berkala dan jaga pemakanan anda.

#UseHeartForEveryHeart #WorldHeartDay #HelloDoktor


Perlu Ke Basuh Dulu Tuala Wanita Sebelum Buang? Ini 7 Tip Jaga Faraj Semasa Haid

Kita selalu disogok kepercayaan membasuh tuala wanita 1 keperluan atau ada perkara tidak elok akan berlaku. Tetapi adakah itu cara buang pad yang betul?

Menerusi artikel ini, kami kongsikan tentang cara penjagaan kebersihan ketika haid.

Untuk mendapatkan lebih banyak info tentang Kesihatan Wanita, sila dapatkannya
di sini.

Cara buang pad yang betul: Basuh @ tidak?

Bagi wanita yang beragama Islam, anda pasti pernah mendengar kepercayaan bahawa jika tuala wanita (pad) yang digunakan tidak basuh, makhluk halus yang akan menjilatnya.

Tetapi adakah ia benar?

Hakikatnya dalam Islam, tidak terdapat sebarang hadis yang menunjukkan bahawa pad yang telah digunakan semasa
kedatangan haid
 perlu dibasuh terlebih dahulu sebelum membuangnya.

Tidak ada riwayat daripada sahabat Nabi Muhammad S.A.W dalam kalangan wanita menyatakan bahawa mereka membasuh tuala tersebut sebelum membuangnya.

Bahkan tidak wujud arahan daripada Nabi S.A.W menyuruh untuk membasuhnya. Cuma Nabi S.A.W mengarahkan untuk membasuh darah tersebut jika terkena pakaian.

Dalam erti kata lain, adalah tidak benar jika ada yang mengatakan bahawa pad perlu dibasuh terlebih dahulu atas kebimbangan yang melibatkan makhlus halus.

Baca juga:

7 aspek penjagaan kebersihan ketika haid

Sama ada anda ingin membasuh atau tidak, kedua-duanya masih cara buang pad yang betul.

Anda mungkin tidak perlu membasuh tuala wanita, tetapi masih terdapat 7 cara penjagaan kebersihan
ketika haid
 yang perlu anda lakukan.

 Membasuh tangan

Biasanya anda akan membersihkan tangan selepas menukar
pad atau tampon,
 bukan?

Tetapi bagaimana pula dengan tahap kebersihan tangan sebelum menukarnya? Adakah anda yakin tangan anda bersih?

Sebenarnya penting untuk anda membasuh tangan sama ada sebelum atau selepas menukar pad.

Ia bagi
melindungi faraj daripada sebarang jangkitan bakteria
 yang mungkin terperangkap di tangan anda.

 Menukar pad atau tampon

Bagi mengelakkan kebocoran, aspek penjagaan kebersihan yang perlu dititikberatkan adalah untuk menukar pad selang beberapa jam sekali,
bergantung kepada aliran darah haid
.

Bagi tuala wanita biasa, disarankan untuk memeriksanya setiap 2 hingga 4 jam, manakala bagi penggunaan tampon, tukarkannya selang 4 hingga 8 jam sekali.

Amalan ini dapat membantu mengurangkan risiko sindrom kejutan toksik.

Ia adalah 1 keadaan komplikasi jarang berlaku tetapi boleh mengancam nyawa berpunca daripada
beberapa jenis jangkitan bakteria
.

 Produk pewangi

Bedak, sabun, tisu, gel atau sebarang produk lain yang berbau harum mengandungi pewangi tiruan yang tinggi bahan kimia cenderung mengakibatkan kerengsaan pada faraj anda.

Jika anda risau bauan yang tidak menyenangkan ketika haid, percayalah ia 1 keadaan normal melibatkan faraj yang sedang melakukan fungsi pembersihan sendiri.

Anda hanya perlu
menggunakan air suam untuk membasuh vulva
, iaitu bahagian luar faraj. Jika masih mahu menggunakan sabun, pilihlah produk yang tidak mengandungi bahan pewangi.

Cara buang pad yang betul: Perlukah menukar tuala wanita pada waktu tidur?

Kebiasaannya, seseorang individu akan lebih aktif pada waktu siang. Jadi keadaan ini akan
mempengaruhi aliran haid
 menjadi lebih banyak dan berat.

Selain itu, keadaan aktif juga menyebabkan bahagian faraj anda akan mengeluarkan peluh dan sebum selain darah, sekali gus berisiko menjadi tempat pembiakan bakteria.

Oleh sebab itu anda disarankan untuk sekurang-kurangnya menukar pad setiap 4 jam sekali.

Walau bagaimanapun, pada waktu tidur malam, fungsi badan akan berkurang dan intensiti pendarahan haid akan menurun. Jadi anda boleh
memakai pad
 yang sama untuk sepanjang malam.

Cara buang pad yang betul: Amalkan kaedah ini

Jika ingin membuang tuala wanita, sebaiknya, bungkuskannya dengan bekas pembalut pad baharu atau
tisu tandas
 sebelum dibuang ke dalam tempat yang dikhaskan.

Tindakan anda ini akan dapat membantu menyekat dan mencegah penyebaran bakteria dan bau yang tidak menyenangkan dari masa ke masa.

 Ruam pad

Haaa…jangan terkejut, bukan bayi sahaja yang mengalami ruam lampin, anda juga berisiko untuk mengalami ruam pada
bahagian sekitar faraj
.

Selain mengetahui cara buang pad yang betul, anda juga perlu fahami ruam ini l
ebih cenderung berlaku jika mengalami pendarahan haid banyak.

Kesannya tuala wanita yang penuh dengan darah ini akan bergesel sehingga menyebabkan munculnya ruam.

Untuk mengelakkan masalah ini daripada berlaku, penjagaan kebersihan semasa haid yang boleh anda lakukan adalah dengan memastikan bahagian sekitar
faraj sentiasa kering
.

Keraplah menukar pad secara berkala. Jika perlu sapukan salap antiseptik selepas mandi dan sebelum tidur untuk menyembuhkan serta mencegah penyebaran ruam ini.

Jika ruam bertambah teruk, lakukan pemeriksaan doktor dengan segera untuk mendapatkan rawatan sewajarnya.

 Basuh dengan kerap

Semasa haid, amalan membasuh bahagian faraj dengan lebih kerap akan dapat membantu
menghilangkan bau busuk pada bahagian intim
 anda.

Jangan pula anda hanya menukar pad tanpa terlebih dahulu membasuh faraj anda. Paling tidak, gunakan tisu basah untuk membersihkan
bahagian intim
anda sebelum memakai pad baharu.

Cara buang pad yang betul, terpulang kepada masing-masing

Untuk basuh atau tidak, ia adalah 100% hak anda.

Jika berada di rumah, mungkin tiada masalah. Tetapi sekiranya menggunakan tandas awam, mungkin anda boleh membuang pad tanpa membasuhnya.

Cuma pastikan anda membuangnya dengan betul di tempat khas yang disediakan. Jangan dibuang merata-merata seperti di mangkuk tandas atau tempat yang tidak sesuai.


Kurang Popular, Tapi Alat Cegah Hamil Ini Mudah Dipakai & Efektif! Kenali CINCIN VAGINA

Cincin vagina atau
vaginal ring
 merupakan sejenis alat pencegah kehamilan untuk wanita. Alat perancang keluarga ini mempunyai hormon estrogen dan progestogen yang dilepaskan secara perlahan-lahan dalam masa 3 minggu untuk menghalang pengeluaran ovum.

Berbeza dengan
pil perancang kehamilan
 yang perlu diambil setiap hari, cincin vagina hanya perlu ditukar sebulan sekali.

Malah, tidak seperti pengambilan pil yang kurang berkesan jika anda sakit atau cirit-birit, cincin vagina tidak akan terkesan dan tetap boleh melindungi anda daripada kehamilan.

10 perkara perlu tahu mengenai cincin vagina

Cincin vagina merupakan salah satu kaedah perancang keluarga yang efektif namun tidak popular.

Tetapi, sebelum anda pilih untuk menggunakan kaedah kontraseptif ini, pastikan anda tahu kebaikan dan keburukannya terlebih dahulu.

1.

Adakah cincin vagina efektif untuk digunakan?

Jika digunakan dengan betul, cincin vagina adalah 99% berkesan untuk mencegah kehamilan.

Namun, jika ia tidak dipakai dengan betul, keberkesanannya mungkin berkurang kepada 93%.

Tetapi, haruslah diingat bahawa cincin vagina
tidak dapat mencegah penyakit kelamin (STI)
 daripada menular. Untuk lebih berhati-hati, gunakan kondom semasa melakukan hubungan seks.

2.

Apakah risikonya?

Ada risiko kecil bagi pengguna kontraseptif hormon untuk
diserang sakit jantung dan strok.
 Selain itu, ia juga boleh menyebabkan darah beku di dalam vena atau arteri.

Walau bagaimanapun, kebaikan yang wanita boleh dapati daripada penggunaan cincin vagina adalah lebih banyak berbanding keburukannya. Malah, risikonya juga amat kecil.

Besar kemungkinan, anda tidak akan mengalami apa-apa kesan sampingan daripada penggunaan
vaginal ring
.

3. Kebaikan menggunakan cincin vagina?

Sebenarnya, ada banyak kebaikan penggunaan cincin vagina. Antaranya adalah:

Ia tidak akan mengganggu hubungan seks.

Mudah untuk dimasukkan dan dikeluarkan.

Tidak perlu fikir mengenai pengambilan kontraseptif setiap kali mengadakan hubungan seks.

Cincin vagina masih boleh digunakan walaupun anda sakit atau alami cirit-birit.

Dapat membantu melegakan simptom pramenstruasi.

Tidak ada sebarang kesan sampingan yang akan menjejaskan kesuburan wanita.

Malah, untuk orang yang pelupa, anda amat digalakkan untuk memakai cincin vagina. Ia boleh digunakan selama 3 hingga 4 minggu dan hanya perlu ditukar sekali setiap bulan. Mudah bukan!

4. Keburukannya pula?

Dari segi keburukan pula, cincin vagina mungkin akan mendatangkan ketidakselesaan ketika anda memasukkannya atau mengeluarkannya daripada vagina.

Selain itu, pemakaiannya juga mungkin akan menyebabkan beberapa kesan sampingan seperti pening kepala, loya, keputihan dan perubahan
mood
.

Jangan lupa, cincin vagina juga tidak akan melindungi anda daripada STI.

Jika anda kerap terlupa untuk mengeluarkan cincin tersebut daripada vagina selepas 3 minggu, mungkin anda perlu menggunakan alat pencegah kehamilan lain
seperti implan atau IUD.

5.

Benarkah ia boleh melegakan kesakitan akibat haid?

Cincin vagina juga dapat membantu
melegakan sedikit simptom
 yang dialami ketika datang bulan. Selain itu, wanita yang menggunakannya juga mungkin akan mengalami pendarahan yang lebih sedikit daripada biasa.

Untuk pengetahuan anda, progestogen yang terdapat di dalam cincin vagina akan mengurangkan ketebalan dinding uterus. Oleh sebab itu, wanita akan mengalami haid yang lebih ringan setelah menggunakan cincin vagina.

Dalam masa yang sama, wanita juga tidak akan mengalami kesakitan yang teruk disebabkan pengurangan prostaglandin iaitu hormon yang bertanggungjawab membuatkan anda rasa sakit setiap kali datang bulan.

6.

Bagaimana pula dengan saiz cincin vagina?

Disebabkan cincin tersebut mudah lentur, ia boleh dimasukkan ke dalam vagina dengan mudah.

Menurut Dr. Mary Jane Minkin dari
Yale Medical School
, beliau tidak pernah berjumpa dengan seorang wanita pun yang tidak boleh memakai cincin vagina!

Jika anda pernah menggunakan tampon, maka penggunaan cincin vagina tidak akan menjadi masalah untuk anda.

7.

Susah ke untuk memasukkannya ke dalam Miss V?

Sebenarnya, pemakaian cincin vagina amat mudah asalkan wanita tersebut rasa selesa untuk memasukkan jari ke dalam Miss V mereka.

Malah, seluruh proses hanya akan memakan masa 2 minit. Proses mengeluarkannya juga mudah dan tidak memakan masa yang panjang.

8.

Macam mana kalau ia ‘tertinggal’ di dalam vagina?

Mungkin ramai yang akan rasa tidak selesa kerana takut cincin tersebut ‘hilang’ setelah dimasukkan ke dalam vagina.

Jangan risau!
Bahagian serviks
 yang lebih kecil dan sempit pada hujung uterus akan menghalang cincin tersebut daripada masuk lebih dalam.

Walau bagaimanapun, ada juga beberapa individu yang termasukkan cincin tersebut secara tidak sengaja ke dalam pundi kencing mereka melalui uretra.

Oleh sebab itu, jika anda rasa sakit setelah menggunakan cincin vagina, pastikan anda berjumpa doktor dengan kadar segera.

9.

Bolehkah ia tertanggal dengan sendirinya?

Cincin vagina boleh tertanggal dan terkeluar daripada Miss V secara tidak sengaja ketika anda melakukan hubungan seks, atau ketika anda meneran sewaktu membuang air besar.

Walau bagaimanapun, ia boleh dimasukkan semula dengan cara yang mudah. Jika ia keluar kurang dari 3 jam anda perlulah:

Basuh cincin tersebut dengan air suam.

Masukkan ia kembali ke dalam Miss V.

Mudah bukan! Jika cincin tersebut tertanggal dalam masa kurang dari 3 jam, anda tidak perlu mengambil alat
perancang keluarga lain
 dan anda dilindungi daripada kehamilan.

Tetapi, jika ia telah tercabut dalam masa yang lama, anda mungkin perlu mengambil pil kontrasepif kecemasan, lebih-lebih lagi jika anda telah melakukan hubungan seks beberapa hari yang lepas.

10.

Cincin vagina kurang menyebabkan pendarahan secara tiba-tiba

Akhir sekali, jika anda menggunakan cincin vagina, kebarangkalian untuk anda mengalami pendarahan secara tiba-tiba adalah kurang berbanding ketika anda mengambil pil perancang.

Pendarahan secara tiba-tiba
 selalunya berlaku disebabkan ramai yang terlupa untuk mengambil pil mengikut jadual.

Oleh sebab itu, wanita yang mengambil pil akan mengalami pendarahan dengan lebih kerap.

Kesimpulan

Cincin vagina merupakan alat pencegah kehamilan yang mungkin ramai tidak tahu kewujudannya.

Jika anda inginkan sesuatu yang mudah digunakan dan tidak perlu diambil setiap hari, cincin vagina mungkin merupakan alat perancang keluarga yang sesuai untuk anda.


Waswas Atau OCD?

Anda mungkin sering rasa waswas dengan wuduk yang anda ambil, adakah ia sah atau tidak. Kadangkala, tangan yang baru dibasuh terasa masih kotor. Lalu, anda pun membuat keputusan bahawa ia adalah permainan syaitan yang membuatkan anda rasa waswas.

Namun, anda jangan terkejut. Keadaan yang dialami mungkin disebabkan satu keadaan mental yang disebut sebagai OCD, iaitu
obsessive compulsive disorder
 atau gangguan obsesif kompulsif.

Apa itu OCD?

OCD atau gangguan obsesif kompulsif adalah sejenis keadaan mental di mana pesakit mengalami pemikiran yang kerap berulang (obsesif) tentang sesuatu perkara tertentu, diikuti dengan tindakan (paksaan/kompulsif) yang tidak boleh dikawal oleh pesakit.

Jadi, ia dibahagikan kepada dua: obsesif dan kompulsif/paksaan

Obsesif
adalah pemikiran, keinginan atau imej mental yang menyebabkan keresahan. Contohnya:

Takut kepada kuman dan kotoran.

Fobia terhadap perkara seperti seks dan agama.

Pemikiran agresif terhadap orang lain atau diri sendiri.

Obses untuk memastikan setiap perkara selari dan tersusun rapi.

Kompulsif/paksaan
 pula adalah tingkah laku yang berulang kali dilakukan atas desakan dan tindak balas daripada pemikiran obsesif tersebut. Contohnya:

Membersihkan atau membasuh tangan secara berlebihan.

Melakukan pemeriksaan banyak kali jika pintu sudah dikunci atau gas sudah ditutup.

Menyusun barang dalam susunan tertentu dan sangat spesifik.

Membuat kiraan berulang kali.

Apa beza OCD dan waswas?

Tidak semestinya apabila seseorang itu teliti dan selalu mengulangi sesuatu perkara, maka dia mengalami keadaan ini. Biasanya pesakit OCD:

Tidak dapat mengawal fikiran dan tindakan tersebut walaupun mereka sedar tentang apa yang dilakukan adalah berlebihan.

Menghabiskan masa dengan fikiran dan tindakan ini sekurang-kurangnya 1 jam sehari.

Masih tidak berpuas hati selepas melakukannya berulang kali, cuma lega untuk seketika waktu sahaja.

Keadaan tersebut mengganggu kehidupan harian.

Sesetengah pesakit turut mengalami gangguan tic
(tic disorder),
 iaitu kerap melakukan tabiat tertentu berulang kali. Contohnya, berkelip mata, muka berkerut, menyentak bahu, berdehem atau batuk berulang kali.

Bagaimana ingin menguruskannya?

Pilihan rawatan yang ada adalah terapi psikologi kognitif dan tingkah laku. Ia membantu pesakit mengenal pasti masalah serta mengawal pemikiran dan diri mereka. Sebahagiannya mungkin memerlukan ubat anti-obsesif seperti chlomipramine dan fluxomine bagi membantu menenangkan keadaan.


Jangan Terkejut, Span Cuci Pinggan Jadi ‘Rumah’ Untuk 362 Jenis Bakteria! Patut Buang Atau Basuh?

Span basuh pinggan digunakan untuk membersihkan sisa kotoran pada pinggan mangkuk anda. Namun, tahukah anda bahawa span pencuci pinggan tidaklah sebersih yang disangka. Mengapa?

Beratus-ratus bakteria ada pada span basuh pinggan

Terdapat satu kajian yang dilaksanakan oleh sebuah universiti di Jerman. K
ajian tersebut dibuat bagi melihat jumlah atau populasi bakteria yang mendiami peralatan di rumah.

Salah satu peralatan yang terlibat dalam kajian ini ialah sabun pencuci pinggan. Sebanyak 14 biji span pencuci pinggan telah didapatkan daripada penderma.

Hasil kajian menunjukkan bahawa, terdapat 362 jenis spesis bakteria yang berbeza mendiami span pencuci pinggan yang dikaji itu.

Ketumpatan bakteria tersebut pula ialah berjumlah sekitar 45 bilion bakteria bagi setiap satu sentimeter persegi.

Antara jenis bakteria yang banyak dijumpai berada pada span basuh pinggan ialah
E.Coli
 dan juga
salmonella
.

Walaupun span digunakan untuk mencuci pinggan, kajian ini telah membuktikan bahawa span itu sendiri tidaklah sebersih yang disangka.

Bolehkah saya mencuci span basuh pinggan untuk menghilangkan bakteria?

Anda mungkin berasa bahawa dengan mencuci span pencuci pinggan boleh menyingkirkan bakteria yang ada pada span tersebut. Namun, tanggapan anda mungkin tidak tepat.

Dalam kajian yang sama, penyelidik mendapati bahawa span yang kerap dicuci dengan bancuhan air sabun dan juga menggunakan ketuhar mikro tidaklah begitu bersih.

Malah, selepas dicuci, ia memerangkap lebih banyak bakteria khususnya bakteria yang dikenal sebagai
Moraxella osloensis
.

Bakteria ini adalah jenis bakteria yang biasa ada di persekitaran kita dan tidak berbahaya.
Namun, ia boleh menyebabkan jangkitan pada mereka yang mempunyai sistem imun yang lemah.

Kajian juga mendapati, kaedah mencuci span dengan menggunakan ketuhar mikro tidak membunuh kesemua bakteria yang ada.

Ini berpunca daripada suhu ketuhar mikro tersebut yang pelbagai. Suhu panas yang sedikit tidak membunuh bakteria, malah menggalakkan lagi pertumbuhannya.

Suhu yang terlalu panas pula mungkin akan menyebabkan span anda terbakar dan hangus. Anda masih boleh menggunakan kaedah ini, namun ia tidak boleh membunuh bakteria 100%.

Apa kaedah mencuci span yang boleh saya lakukan?

Ada beberapa kaedah yang boleh digunakan jika mahu mencuci span pencuci pinggan anda.

#1. Menggunakan kaedah rebusan

Masak air sehingga air menggelegak.
Kemudian masukkan span anda ke dalam air rebusan tersebut dan rebus buat seketika.

Suhu air yang tinggi boleh membantu membunuh bakteria yang ada pada span anda.

#2. Menggunakan campuran bahan peluntur

Anda juga boleh menggunakan bahan peluntur untuk membunuh bakteria pada span basuh pinggan anda
. Ikut arahan penggunaan yang terdapat pada label produk peluntur untuk membancuhnya dengan tepat.

Rendam span anda untuk seketika (tidak perlu sehingga semalaman) agar bakteria dapat dibunuh.

#3. Menggunakan mesin pengering pakaian

Jika di rumah anda mempunyai kemudahan mesin pengering pakaian, anda boleh menggunakannya untuk mencuci span pinggan anda.

Cara ini juga boleh membantu membunuh bakteria yang ada pada span.

#4. Buang span anda

Cara yang paling baik dan sangat disarankan adalah dengan membuang sahaja span anda. Gantikan span yang telah lama dipakai dengan menggunakan span baharu.

Apabila span lama anda sudah mula berbau busuk, ia petanda bahawa span anda sudah dipenuhi bakteria.

Cadangan untuk menggunakan kain lap berbanding span basuh pinggan

Ada juga cadangan yang lebih baik dan bersih untuk mencuci pinggan mangkuk di rumah
. Cadangan tersebut adalah dengan menggunakan kain lap khusus untuk mencuci pinggan seperti yang digunakan di restoran.

Kain lap menyerap air yang lebih sedikit, mempunyai ketebalan yang jauh lebih nipis dan juga kering dengan lebih cepat.

Faktor-faktor ini menyebabkan bakteria lebih sukar untuk tumbuh dan membiak di atas kain lap pencuci pinggan.

Selain itu, penggunaan kain lap juga lebih bersifat mesra alam kerana kita tidak perlu membuang span yang telah digunakan setiap minggu atau setiap bulan.

Kesimpulan

Untuk mengelakkan sebarang jangkitan atau isu-isu berkaitan keracunan akibat bakteria
, gantikanlah span anda dengan kerap.

Apabila span sudah mula berbau busuk atau bertukar warna, tukarlah kepada span yang baharu. Span bukanlah satu barang yang mahal, oleh itu anda tidak mempunyai alasan lain untuk tidak menukarnya dengan kerap.

Anda juga boleh mengikuti saranan di atas dengan menggunakan kain lap seperti yang digunakan di restoran untuk mencuci pinggan.


Apakah Komponen Darah dan Fungsinya?

Tahukah anda mengapa hospital, pertubuhan bukan kerajaan (NGO), yayasan, dan doktor sering menggalakkan masyarakat
menderma darah
? Tidak lain kerana ia adalah sangat penting bagi menyelamatkan banyak nyawa pesakit. Bagaimana? Ketahui apa dalam darah dan fungsinya untuk lebih memahami.

Untuk mendapatkan lebih banyak info berkenaan Kesihatan, anda boleh klik
di sini
.

Apa dalam darah? Ini 4 komponen darah

Darah ialah sejenis cecair di dalam badan yang mempunyai fungsi tertentu. Ia terbahagi kepada 4 komponen utama dengan fungsi berbeza.

Semua komponen ini boleh dipisahkan melalui proses emparan (
centrifuge
) iaitu dengan memutarkan sampel darah di dalam sebuah tiub selama beberapa minit untuk memisahkan komponen atau apa dalam darah tersebut mengikut ketumpatan.

Sel darah merah
 mempunyai ketumpatan paling tinggi menyebabkan ia mendap di bawah, diikuti dengan
sel darah putih
 dan platelet, seterusnya
plasma.

apa dalam darah

Secara am, fungsi utama darah ialah:

Memindahkan oksigen dan nutrien ke tisu seluruh badan.

Membentuk darah beku bagi menghentikan sebarang pendarahan.

Membawa sel tertentu dan antibodi untuk melawan jangkitan.

Membawa sisa produk ke buah pinggang dan hati untuk ditapis dan dibersihkan.

Mengawal suhu badan.

Sel darah merah
 (RBCs)
 bertanggungjawab menjalankan fungsi membawa oksigen (O2) (dan karbon dioksida keluar dari badan) melalui sejenis protein hemoglobin (Hb). Protein ini juga yang memberikan warna merah pada darah. Warna tersebut lebih pekat pada darah arteri (tinggi oksigen) berbanding vena (rendah oksigen). Kekurangan hemoglobin membawa kepada keadaan yang disebut sebagai anemia.

Sel darah putih
 (WBCs)
berperanan melawan jangkitan melalui sel secara langsung atau penghasilan antibodi daripada protein. WBCs dibahagikan lagi kepada banyak jenis sel dan bacaan sel tertentu akan meningkat semasa jangkitan. Bagi pesakit HIV/AIDS, bilangan sel yang dinamakan sel CD4 berkurang menyebabkan pesakit mudah diserang jangkitan.

Platelet
 berfungsi membentuk darah beku ketika berlaku pendarahan untuk mengurangkan kuantiti darah yang hilang. Kekurangan pada bilangan platlet boleh menyebabkan pendarahan tidak berhenti.

Plasma

yang merangkumi 55% apa dalam darah ialah cecair lutsinar mengandungi pelbagai komponen termasuk protein, enzim, nutrien, sisa produk, hormon, dan gas. Setiap satu dari komponen ini mempunyai peranan tersendiri dalam memastikan ekosistem badan berjalan dengan seimbang.

Lihat betapa banyak peranan penting yang dimainkan oleh cecair ini. Oleh sebab itulah ia sangat penting dan diperlukan oleh ramai individu di luar sana.

Masyarakat memerlukan darah anda

Pusat Darah Negara (PDN) memerlukan 2,000 beg darah sehari untuk memenuhi keperluan hospital di bawah Kementerian Kesihatan Malaysia (KKM) di seluruh negara.

Pelbagai jenis keadaan kesihatan memerlukan pemindahan darah bagi menyelamatkan nyawa pesakit termasuk kemalangan, pembedahan, dan penyakit darah seperti talasemia.

Menderma darah tidak memerlukan anda untuk mengeluarkan sebarang duit dan prosedur tersebut adalah selamat bagi kebanyakan individu (sesetengah individu tidak boleh menderma darah atas masalah kesihatan tertentu).

Bayangkan betapa besar sumbangan yang anda boleh bagi untuk menyelamatkan nyawa mereka yang memerlukan darah di saat kritikal. Jom derma darah!


Satu Saja Jalan Untuk Mengawal Diabetes, Jawapannya Ada Dalam Artikel Ini, Semak Terus Di Sini!

Kes diabetes semakin meningkat, namun kebanyakannya boleh dielakkan dengan mengamalkan diet diabetes yang sihat. Jika pesakit ingin melakukan diet kencing manis, ini
bermakna pesakit perlu makan makanan yang sihat, berkhasiat dan juga dapat meningkatkan tenaga serta mood anda.

Anda tidak perlu meninggalkan gula-gula sepenuhnya atau hanya mengambil makanan yang tidak enak semata-mata. Akan tetapi, anda masih dapat menikmati makanan tanpa rasa lapar atau kebulur.

Untuk mendapatkan lebih banyak info tentang Kencing Manis, sila dapatkannya
di sini.

Diet diabetes dapat mengawal penyakit ini

Sama ada anda cuba untuk mencegah atau mengawal diabetes, perkara yang paling penting yang anda boleh lakukan adalah menurunkan
sedikit berat badan.

Turun hanya 5% hingga 10% daripada jumlah berat badan boleh membantu anda mengurangkan gula, tekanan darah dan kadar
kolesterol di dalam darah.

Kehilangan berat badan dan makanan sihat diet diabetes juga boleh memberikan kesan yang mendalam terhadap emosi serta tenaga.

Tidak terlalu lewat untuk mendapatkan perubahan yang positif,
walaupun anda sudah mendapat diabetes
. Asasnya adalah anda mampu mengawal kesihatan diri lebih daripada yang difikirkan.

Mengambil berat tentang lemak perut

Anda berisiko tinggi jika cenderung
mempunyai berat badan di sekitar perut
 berbanding pinggul dan paha kerana banyak lemak perut mengelilingi organ di dalam abdomen.

Anda berisiko mendapat diabetes jika:

Seorang wanita dengan ukur lilit pinggang 35 inci atau lebih.

Seorang lelaki dengan ukur lilit pinggang 40 inci atau lebih.

Kalori diperolehi dari fruktosa yang terdapat dalam minuman bergula seperti soda, tenaga dan minuman sukan serta makanan yang diproses. Sekali gus
cenderung untuk menyebabkan lemak terkumpul pada perut.

 Mengurangkan makanan bergula boleh membuatkan pinggang yang ramping serta
risiko yang lebih rendah bagi penyakit diabetes.

Memahami pemakanan sihat untuk diabetes

Walaupun senaman adalah penting, apa yang anda makan mempunyai kesan terbesar terhadap
penurunan berat badan
 dan pengawalan diet diabetes.

Tetapi diet diabetes tidak perlu menjadi rumit.

 Keperluan pemakanan anda adalah kebanyakannya sama. Jadi tidak ada makanan yang khusus diperlukan. Anda hanya perlu memberi perhatian kepada
beberapa jenis makanan terutamanya karbohidrat.

Baca juga:

Nak Tambah Barang Dapur? Ini 10 Kategori Makanan Mesra Diabetes Boleh Dibeli

Adakah Pemakanan Bijirin Oat Boleh Menaikkan Gula Darah Pesakit Diabetes?

Lebihkan pengambilan diet diabetes ini

Lemak sihat dari kacang mentah, minyak zaitun, minyak ikan, biji flaks, susu,
atau avokado.

Buah-buahan dan sayur-sayuran segar.

Bijirin tinggi serat dan roti yang dihasilkan daripada bijirin atau kekacang.

Ikan dan kerang, ayam kampung organik atau ayam belanda

Protein berkualiti tinggi seperti telur, kacang, susu, keju, dan
yogurt tanpa gula
.

Kurangkan pengambilan

Terdapat beberapa makanan yang anda perlu dikurangkan dalam diet kencing manis.

Lemak trans yang diperoleh daripada makanan bergoreng celur.

Makanan segera terutamanya yang tinggi gula, kerepek dan pencuci mulut.

Roti putih, bijirin bergula, pasta halus atau beras.

Daging yang diproses dan daging merah daripada lembu yang diberi makan dengan antibiotik, hormon pertumbuhan dan GMO.

Produk rendah lemak yang telah digantikan dengan gula tambahan, seperti lemak yogurt.

Karbohidrat mempunyai
kesan yang besar terhadap kadar gula darah
 – lebih dari lemak dan protein – maka anda perlu bijak memilih jenis karbohidrat yang anda makan untuk elakkan diabetes.

Menumpukan perhatian kepada kompleks karbohidrat tinggi serat -juga dikenali sebagai karbohidrat pelepasan lambat. Ia dicerna lebih perlahan.
Dengan itu menghalang tubuh anda daripada menghasilkan banyak insulin


Mengapa Boleh Jadi Rahim Kembang? Jangan Biarkan Mak Buyung, Bahaya Kalau Tak Dirawat!

Apakah punca rahim kembang? Adakah benar keadaan yang turut dikenali sebagai rahim terjatuh ini berlaku setelah melahirkan anak?

Perkara ini merupakan perkara yang lazim berlaku kepada kaum Hawa.

Jika anda ingin tahu lebih lanjut mengenai keadaan ini, jom baca artikel kami di bawah.

Anda juga boleh tahu bagaimana caranya untuk elakkan diri daripada
mengalami kondisi rahim jatuh!

Untuk mendapatkan lebih banyak info tentang Kehamilan, sila dapatkannya
di sini.

Apa yang terjadi ketika rahim kembang atau jatuh?

Rahim seorang perempuan selalunya disokong oleh pelbagai jenis otot, tisu dan juga ligamen.

Walau bagaimanapun,
 ketika prolapse ataupun rahim jatuh berlaku,
 otot yang dahulunya memegang rahim telah menjadi lemah dan tidak lagi mampu menyokong uterus.

Akibatnya, uterus akan menurun ataupun terkeluar daripada vagina. Bertentangan dengan kpercayaan ramai,
prolapse
 merupakan sesuatu yang lazim berlaku.

Walau bagaimanapun, anda perlu tahu bahawa rahim jatuh boleh berlaku kepada sesiapa sahaja tidak mengira usia.

Rahim jatuh jika tidak dirawat akan menjadi lebih teruk.
 Oleh itu, ibu yang mengalami keadaan ini haruslah mendapatkan rawatan secepat mungkin.

Doktor menganggarkan hampir separuh daripada wanita yang telah melahirkan anak pernah mengalami rahim kembang.

Namun, hanya 10 hingga 20% sahaja yang berjumpa dengan doktor untuk sesi konsultasi.

Ramai yang tidak mengendahkan simptom dan merasakan bahawa kesakitan itu merupakan sesuatu yang normal
selepas kelahiran
.

Punca rahim kembang ataupun jatuh: Individu yang berisiko mengalaminya

Keadaan ini lebih berisiko untuk terjadi kepada wanita yang:

Pernah melahirkan anak melalui vagina lebih daripada dua kali

Sudah mengalami menopaus

Mempunyai ahli keluarga yang pernah mengalami rahim kembang

Apabila wanita mengalami menopaus, mereka berhenti menghasilkan sejenis hormon yang dikenali sebagai hormon estrogen.

Hormon inilah yang bertanggungjawab mengekalkan kekuatan otot pelvis yang memegang uterus.

Tanpa hormon ini, otot tersebut akan jadi makin lemah dan kesannya, lebih mudah untuk wanita tersebut mengalami masalah rahim kembang.

Punca rahim kembang

Rahim akan jatuh ketika lantai pelvis menjadi lemah ataupun meregang. Antara punca yang boleh melemahkan otot pelvis ialah:

Mengandung

Pengalaman melahirkan anak yang sukar

Trauma ketika melahirkan anak

Melahirkan bayi bersaiz besar

Berat badan melebihi berat yang normal

Sakit perut yang teruk

Batuk yang teruk

Kerap angkat barang yang berat

Baca juga:

Bolehkah saya elakkan punca rahim kembang?

Kondisi ini dapat dielakkan dengan cara:

Mengamalkan senaman secara konsisten

Kekalkan berat badan

Lakukan senaman kegel

Mendapatkan rawatan segera jika anda mengalami sakit perut atau batuk yang teruk

Senaman untuk kuatkan lantai pelvis juga amat digalakkan untuk wanita yang ingin elak rahim daripada terjatuh.

Walau bagaimanapun, jika anda mengalami rahim terjatuh, pastikan anda dapatkan nasihat daripada doktor dahulu sebelum melakukan senaman.

Senaman kegel merupakan senaman yang paling mudah
 untuk anda cuba. Senaman ini juga disarankan kepada wanita yang mengalami rahim jatuh yang tidak serius.

Cuba ketatkan otot pelvis dengan cara seperti ingin menahan daripada buang air. Tahan posisi yang sama sekurang-kurangnya dalam masa 10 saat. Kemudian, ulangi gerakan yang sama selama 10 kali.

Senaman ini mudah dan boleh dilakukan di mana-mana sahaja. Jika anda ingin merasai kesannya, cubalah!

Ubah gaya hidup anda

Jika ahli keluarga anda mempunyai sejarah punca rahim kembang, pasti anda juga tidak mahu alami perkara yang sama.

Oleh itu, anda perlulah ubah gaya hidup ke arah yang lebih sihat. Sebagai contoh, anda boleh:

Kekalkan berat yang sihat.

Bersenam dengan kerap. Amalkan juga
senaman kegel
 untuk
ketatkan otot pelvis
anda.

Makan dengan sihat. Jika perlu, anda boleh dapatkan khidmat nasihat daripada seorang ahli nutrisi yang bertauliah.

Berhenti merokok.
 Amalan merokok boleh akibatkan otot pada bahagian rahim jadi lemah.

Amalkan posisi mengangkat barang dengan betul.

Jarang untuk wanita alami rahim kembang berkali kali setelah mendapat rawatan yang sewajarnya. Namun, ia masih boleh berlaku jika anda merupakan wanita yang obes ataupun berumur bawah daripada 60 tahun.

Jangan risau jika anda alami kondisi ini. Pada kebanyakan masa, rawatan yang doktor berikan amat berkesan untuk merawat kondisi punca rahim kembang.

Jika anda mempunyai sebarang kerisauan, jangan lupa berhubung dengan doktor anda ya!


Jika Didiagnosis Dengan Kanser Usus Tahap 3, Ini 12 Tanda Yang Mungkin Anda Alami

Jika anda
didiagnosis dengan kanser usus
, pasti anda tertanya-tanya, apakah tanda kanser usus tahap 3 yang mungkin akan anda alami nanti.

Berbeza dengan peringkat awal kanser (tahap 1 dan 2), mereka yang mengalami kanser tahap 3 telah menunjukkan simptom kesan daripada saiz kanser yang semakin membesar dan perubahan patologi yang semakin agresif.

Pada peringkat ini, protokol rawatan turut berubah dan anda mungkin perlu menjalani
rawatan yang lebih agresif untuk membasmi sel kanser
.

Artikel ini akan memfokuskan kepada perubahan, tanda dan rawatan bagi kanser usus tahap 3.

Teruskan membaca untuk mengetahuinya dengan lebih lanjut.

Untuk mendapatkan lebih banyak info tentang Kanser, sila dapatkan
di sini
.

Bagaimana pengelasan kanser usus dibuat?

Seperti masalah kanser lain, pengelasan bagi kanser kolon turut dibuat berdasarkan klasifikasi TNM yang lazim digunakan di seluruh dunia.

T merujuk kepada saiz tumor –  Sebesar mana ketumbuhan kanser telah membesar dan adakah sel kanser telah merebak ke organ berdekatan

N merujuk kepada kelenjar limfa – Sama ada sel kanser telah tersebar ke kelenjar limfa berdekatan dengan lokasi kanser

M merujuk kepada metastasis – Sama ada sel kanser telah merebak ke organ jauh di seluruh badan seperti peparu dan hati

Terdapat juga jenis pengelasan lain yang sering
digunakan oleh pakar untuk mengelaskan kanser
, namun sistem TNM kebiasaannya digunakan untuk menjelaskan perihal tahap kanser kepada pesakit.

Perubahan patologi yang berlaku bagi penghidap kanser usus tahap 3

Sama seperti kanser usus tahap 2, kanser usus tahap 3 turut dikelaskan kepada 3 pengelasan kecil iaitu tahap 3A, 3B dan 3C.

Setiap satu daripadanya mempunyai ciri-ciri patologi yang unik. Apabila diagnosis anda berubah daripada satu kelas kecil kepada kelas kecil yang lain, ia menandakan masalah kanser anda sudah menjadi semakin serius.

Tahap 3A – Sel kanser sudah mula
mempengaruhi integriti kelenjar limfa dan organ
 yang terletak berdekatan dengan lokasi kanser. Walau bagaimanapun, ia masih belum tersebar ke kelenjar limfa atau organ yang terletak berjauhan daripada lokasi kanser. Ini bermakna, peringkat ini belum melibatkan proses metastasis

Tahap 3B – Ketumbuhan telah melepasi lapisan luar usus besar dan
lapisan membran visceral yang melindungi organ usus
. Sel kanser turut boleh dijumpai pada 1 hingga 3 kelenjar limfa. Boleh jadi juga ketumbuhan mereka yang didiagnosis dengan masalah ini tidak melepasi lapisan luar usus besar namun ia boleh dijumpai pada 4 atau lebih kelenjar limfa

Tahap 3C – Ketumbuhan telah menjalar melepasi lapisan luar organ dan menembusi
lapisan membran visceral yang melindungi organ usus
. Dalam masa yang sama, jumlah kelenjar limfa yang terkesan daripada perubahan kanser ini adalah 4 atau lebih

Tanda kanser bagi penghidap kanser kolorektal tahap 3

Dalam istilah perubatan, mereka yang menghidap kanser kolorektal tahap 3 sudahpun dianggap berada di dalam peringkat lewat kanser.

Pada ketika ini, pesakit akan menunjukkan simptom berdasarkan kepada tahap yang dialami dan jika ada sebarang organ berdekatan yang turut terkesan daripada perubahan patologi kanser.

Antara
tanda kanser yang lazim dialami pada peringkat lewat
 adalah:

Kelesuan yang berlebihan.

Lemah badan tanpa punca yang jelas.

Hilang berat badan tanpa mencuba.

Perubahan najis yang berlaku melebihi sebulan.

Rasa seperti perut tidak kosong sepenuhnya selepas buang air besar.

Loya dan muntah.

Sekiranya masalah ini tidak dirawat dan perubahan kanser usus terus berlaku, ia boleh menyebabkan komplikasi sistemik sehingga muncul s
imptom seperti:

Jaundis.

Tangan dan kaki bengkak.

Kesukaran bernafas.

Sakit kepala kronik.

Penglihatan kabur.

Tulang mudah retak.

Rawatan pada peringkat ini lebih tertumpu kepada pembedahan bagi membuang ketumbuhan dan kelenjar limfa yang terkesan daripada perubahan patologi kanser tersebut.

Pesakit juga mungkin perlu mendapatkan rawatan
terapi kemo dan terapi radio sebelum atau selepas pembedahan
.

Konklusi

Kanser usus tahap 3 merupakan kanser peringkat lewat yang boleh mengancam nyawa sekiranya ia masih lagi tidak dikesan atau dirawat dengan protokol rawatan yang sepatutnya.

Kanser usus adalah antara kanser terlazim didiagnosis dalam kalangan pesakit di seluruh dunia.

Jika anda mengalami sebarang simptom kanser, pastikan anda membuat pemeriksaan dan mendapatkan rawatan dengan kadar segera.


Walaupun Cara Ini Selamat, Namun Ada Kesan Sampingan Suntikan Epidural Ini, Anda Wajib Tahu!

Apakah
kesan epidural jangka masa panjang
 selepas pembedahan, ya?

Anestesia epidural, yang sering dikenali sebagai suntikan epidural, adalah salah satu daripada dua
jenis anestesia
 neuroksial.

Ia menggunakan ubat-ubatan untuk membius bahagian badan bagi membantu pesakit menjalani prosedur perubatan tanpa rasa sakit atau rasa yang tidak menyenangkan.

Untuk mendapatkan lebih banyak info tentang Kesihatan, sila dapatkannya
di sini.

Apakah itu suntikan epidural?

Di bawah anestesia epidural, pakar bius akan menggunakan jarum untuk memasukkan ubat anestetik ke bahagian belakang anda yang dipanggil ruang epidural.

Kaedah ini akan menjadikan beberapa
 bahagian tubuh anda kebas
dan membantu anda berhenti merasa sakit dan sebarang sensasi.

Sesetengah kawasan yang terkesan dengan anestesia epidural termasuklah:

Dada;

Kawasan pinggul
;

Kaki.

Baca juga:

Kesan epidural kepada tubuh

Kadangkala, anestesia epidural tidak berfungsi dengan betul. Dalam situasi ini, pakar bius anda mungkin mengesyorkan anda menggunakan pelega kesakitan yang lain atau melakukannya sekali lagi:

Mereka tidak dapat mencari ruang epidural anda.

Ubat-ubatan tidak tersebar ke dalam ruang epidural.

Kateter boleh terkeluar.

Walaupun ubat-ubatan berfungsi, risiko kadangkala tetap berlaku. Kajian telah menunjukkan bahawa anestesia epidural adalah selamat dalam kebanyakan kes.

Tetapi seperti prosedur perubatan lain, ia mempunyai kesan sampingan.

Berikut adalah beberapa kesan sampingan suntikan ini pada tubuh:

Tekanan darah anda mungkin menurun semasa prosedur

Ia adalah kerana ubat-ubatan tersebut menjejaskan saraf yang pergi ke saluran darah.

Dalam keadaan ini, anda mungkin perlu berbaring untuk
membiarkan darah sampai ke seluruh tubuh
 anda atau pakar kesihatan anda mungkin memberikan anda beberapa ubat untuk meningkatkan tekanan darah anda dan mengekalkannya. Jadi jangan risau.

Anda mungkin kehilangan kawalan pundi kencing anda

Anda mungkin tidak tahu bila pundi kencing anda penuh kerana, di bawah anestesia epidural, deria rasa anda hilang. Jururawat akan meletakkan keteter ke dalam pundi kencing anda untuk
membolehkan air kencing keluar
.

Fungsi pundi kencing anda akan kembali normal sebaik sahaja ubat-ubatan anestetik hilang kesan.

Kesan epidural #Kulit anda mungkin gatal

Ini mungkin disebabkan kandungan ubat-ubatan yang digunakan untuk anestesia ini. Tetapi keadaan ini akan hilang selepas beberapa hari atau mungkin dirawat dengan mudah.

Anda mungkin berasa letih atau sakit atau mengantuk selepas prosedur ini

Sekiranya
tekanan darah
 anda tidak meningkat, ikut arahan doktor dan ambil ubat yang diarahkan.

Anda mungkin mengalami sakit belakang kesan epidural

Banyak kajian telah menunjukkan bahawa terdapat hubungan antara anestesia epidural dan sakit belakang jangka masa panjang
selepas bersalin
.

Sekiranya anda mengalami sakit belakang yang teruk, anda harus memaklumkan pakar kesihatan anda untuk mendapatkan bantuan yang diperlukan.

Anda mungkin mengalami sakit kepala yang teruk

Ini jarang berlaku tetapi boleh terjadi kerana ubat bius yang disuntik ke dalam badan anda.

Biasanya ia akan hilang setelah beberapa lama tetapi jika keadaan
sakit kepala
 tidak hilang, maklumkan doktor anda.

Kesan epidural selepas pembedahan #
Anda mungkin mengalami jangkitan

Anda mungkin mempunyai
risiko untuk dijangkiti
apabila jarum disuntik ke dalam badan anda.

Ini jarang berlaku tetapi jika ia menjadi teruk, ia boleh merosakkan saraf anda dan membuat anda hilang keupayaan pergerakan separuh badan anda.

Anestesia epidural
 biasanya selamat untuk kebanyakan orang, tetapi masih ada risiko.

Sebelum anda mendapat suntikan ini, anda harus berbincang dengan pakar kesihatan dengan berhati-hati mengenai prosedur, bagaimana untuk mengambil langkah pencegahan dan bersiap sedia untuk mengurangkan risiko mendapat kesan sampingan.


Berita Baik Buat Penggemar Teh Hijau! Ia Mampu Turunkan Risiko Diabetes?

Kelebihan teh hijau bukan sahaja terkenal dengan pelbagai manfaat bukan sahaja kecantikan tetapi juga kesihatan manusia.

Selain melegakan tekanan, mempertahankan penuaan, mencerahkan kulit dan meningkatkan sistem imun, teh hijau juga boleh
mengurangkan risiko mendapat diabetes
.

Baca lebih lanjut tentang Kencing Manis
di sini.

Ketahui mengenai kencing manis

Apabila orang
mengambil makanan dengan karbohidrat
, ia boleh bertukar kepada gula melalui proses penghadaman.

Kemudian badan menghasilkan insulin untuk membantu sel-sel menyerap gula dan menggunakannya sebagai tenaga manakala badan boleh mengawal tahap gula dalam darah.

Walau bagaimanapun, bagi pesakit diabetes, proses ini tidak sama.

Untuk diabetes jenis 1, sel-sel dalam organ yang menghasilkan insulin dimusnahkan oleh sistem imun badan.
Oleh itu, tiada insulin
.

Untuk diabetes jenis 2, terdapat sel-sel badan yang menentang insulin.
Oleh itu, gula dalam darah tidak digunakan.

Kedua-dua keadaan membawa kepada masalah dengan tahap gula dalam darah.

Ketahui bagaimana kelebihan teh hijau berfungsi untuk mencegah diabetes!

Kebaikan teh hijau berfungsi dengan baik bagi mencegah diabetes
terutamanya diabetes jenis 2
.

Teh hijau, apabila memasuki badan, menggalakkan satu siri tindak balas komplikasi yang membawa kepada menyedarkan sel yang menentang insulin.

Oleh itu, ini merupakan waktu terbaik minum teh hijau kerana
ia mampu merendahkan tahap gula dalam darah
.

Di samping itu, kelebihan teh hijau mengandungi polyphenols yang anti oksidan dan boleh membuat arteri melebar.

Dengan cara itu, ia mengurangkan tekanan darah tinggi, mencegah pembekuan dan mengurangkan kolesterol.

Semua perkara ini menyumbang kepada jantung yang sihat.

Ketahui bagaimana untuk kebaikan teh hijau boleh mengambil kesempatan!

Dos yang diberikan polifenol adalah antara 200-1000 mg setiap hari.

Polyphenols mungkin berbeza-beza dari 5mg hingga 180mg setiap cawan teh.

Cara terbaik untuk mengambil kebaikan teh hijau adalah
 minum dengan rasa tulen
 yang bermaksud tidak menambah gula atau susu ke dalamnya.

Ia amat disyorkan untuk menggunakan teh hijau segar namun jika anda tidak boleh mendapatkannya, matcha, yang merupakan serbuk teh hijau masih baik.

Walau bagaimanapun, cara minum ini menjadikannya sukar untuk mendapatkan jumlah polifenol betul yang diperlukan untuk badan.

Ini adalah kerana untuk mendapatkan dos yang disyorkan, anda perlu menggunakan sehingga
 10 cawan teh hijau tradisional
.

Sebagai alternatif, anda boleh memilih uncang untuk menikmati manfaat teh hijau.

Terdapat uncang teh yang
dibuat khas untuk pesakit diabetes
.

Ia akan membantu pesakit mendapatkan jumlah polifenol mencukupi dengan cara yang mudah dan senang.


Makanan Baik untuk Mata yang Sihat

Mata adalah sangat berharga. Akan tetapi, kini, bilangan individu yang mempunyai masalah berkaitan mata semakin meningkat di seluruh dunia. Walau bagaimanapun, kita semua boleh mencegah masalah risiko seperti katarak, glaukoma, degenerasi makula, dan lain-lain. Bagaimanakah caranya? Mari kita mulakan dengan diet harian. Kita boleh mengurangkan 25 peratus bahaya kehilangan penglihatan dengan pengambilan multivitamin dan diet yang sihat. Sesetengah kumpulan makanan nutrien di bawah akan membantu anda merancang pelan makan yang nyata.

Kumpulan Makanan Vitamin A dan Karotena

Apabila kita bercakap tentang vitamin A atau karotena, anda akan segera berfikir tentang makanan yang mempunyai warna oren, merah atau kuning. Terdapat banyak buah-buahan dan sayur-sayuran yang kaya dengan kandungan vitamin A dan karotena seperti lobak, labu, ubi keledek, bayam, kailan, dan lain-lain.

Dalam karotena terdapat lutein yang menghalang kita daripada degenerasi makular yang disebabkan oleh cahaya biru dan cahaya ultraviolet. Kita memerlukan sehingga 10 mg lutein setiap hari. Dengan sayur-sayuran dari kumpulan ini, anda tidak perlu terlebih masak. Kecuali, lobak yang boleh kita masak untuk mendapatkan lebih faedah. Bayam juga mengandungi bukan sahaja karotena tetapi juga zeaxantin. Menurut pakar, setiap minggu kita harus makan kira-kira 283 gram bayam atau kailan untuk membekalkan nutrien yang cukup. Di samping itu, sayuran ini juga mempunyai mineral dan vitamin yang tinggi yang membantu mengelakkan kanser. Kenapakah karotena dan vitamin A biasanya bergabung bersama? Ini kerana apabila beta-karotena masuk ke dalam badan, ia berubah menjadi vitamin A. Dengan itu, kita dapat mengelakkan mata kering dan buta malam serta jangkitan mata. Bukan itu sahaja, hati, susu, dan telur adalah sumber yang kaya dengan vitamin A.

Kumpulan Makanan Vitamin C

Jika anda meningkatkan kandungan vitamin C dan vitamin E bersama-sama dengan nutrien lain, anda boleh menghalang masalah penglihatan. Hampir setiap buah mengandungi vitamin C, jadi anda boleh memilih pelbagai jenis buah-buahan. Oren adalah pilihan yang terbaik. Satu cawan jus oren mengandungi kira-kira 124 miligram vitamin C. Satu lagi pilihan terbaik adalah strawberi. Strawberi bukan sahaja mengandungi banyak vitamin C tetapi juga antioksidan yang membantu mengurangkan bahaya katarak. Malah, kita juga mempunyai pilihan lain seperti lada merah manis, brokoli, tembikai wangi, dan buah-buahan kepunyaan sitrus.

Kumpulan Makanan Omega-3

Adakah anda ambil lemak omega-3 secukupnya? Menurut kajian ke atas 3000 orang yang berusia 49 tahun ke atas, orang yang makan lebih banyak ikan yang mengandungi omega 3 kurang cenderung untuk mempunyai masalah penglihatan seperti mata kering, katarak atau degenerasi makula. Jadi, anda digalakkan untuk makan ikan, terutama salmon, sekurang-kurangnya dua kali seminggu. Bukan itu sahaja, salmon adalah sumber vitamin D yang kaya. Makanan lain yang anda boleh ambil adalah seperti walnut, flaks, chia seed, minyak canola, sardin, tuna, dan sebagainya.

Kumpulan Makanan Antioksidan

Makanan terbaik yang mengandungi antioksidan adalah teh hijau. Teh hijau adalah sumber katekin yang kaya. Katekin bertanggungjawab terhadap anti-radang. Oleh itu, mengambil secawan teh hijau setiap hari boleh mengurangkan risiko katarak dan degenerasi makula. Sumber lain yang mengandungi antioksidan seperti epal, beri, dan lain-lain.


Jangan Serbu Hospital, Ini Yang Anda Perlu Tahu Jika Ingin Jalani Ujian Saringan COVID-19

Untuk mendapatkan lebih banyak info tentang coronavirus di Malaysia, sila dapatkannya
di sini
.

Siapa yang perlu swab test? Itulah persoalan yang sering bermain di fikiran kebanyakan individu. Ujian saringan merupakan salah satu cara yang berkesan untuk menghalang penularan wabak virus korona baharu (COVID-19).

Jumlah kes positif di seluruh dunia sudah hampir mencecah 1.5 juta individu.

Jika tiada tindakan lanjut terutamanya oleh pihak berkuasa dari negara yang paling terkesan seperti Amerika Syarikat, ia bakal mencecah 2 juta tidak lama lagi.

Konsep uji, kuarantin dan rawat merupakan salah satu cara yang boleh diguna pakai
 bagi mengesan kes positif dan mengasingkan mereka daripada populasi umum.

Negara seperti Korea Selatan yang berkeupayaan untuk menghasilkan 100,000 unit kit ujian sehari
 mempunyai kelebihan sumber dalam melawan COVID-19.

Mereka telah mengeksport sejumlah kit ujian bagi memperkuatkan sistem perlaksanaan ujian saringan di seluruh dunia. Malaysia merupakan salah sebuah negara yang menerima kit ujian tersebut.

Di Malaysia, statistik berkenaan dengan jumlah kes COVID-19 adalah seperti berikut:

[covid_19]

Baca artikel ini untuk mengetahui siapa perlu buat saringan covid.

Kriteria bagi siapa yang perlu swab test

Oleh sebab jumlah kit ujian agak terhad, Kementerian Kesihatan Malaysia (KKM) memberikan
keutamaan kepada mereka yang berisiko tinggi untuk mendapat jangkitan COVID-19
.

Antaranya adalah:

Mereka yang menunjukkan
simptom pernafasan akut seperti demam, batuk dan sesak nafas setelah pulang dari negara yang terkesan

Individu yang mempunyai kontak rapat dengan pesakit positif virus korona baharu

Mereka yang
 tiada simptom tidak digalakkan hadir ke hospital untuk tujuan ujian saringan.
 Ini berikutan risiko jangkitan yang tinggi sekiranya mereka berada di lokaliti tersebut.

Namun begitu, KKM telah bekerjasama dengan syarikat swasta terpilih bagi
membolehkan orang awam untuk membuat ujian saringan di rumah
.

Artikel berkaitan:

Walau bagaimanapun, kos ujian perlu ditanggung oleh individu tersebut sendiri. Antara syarikat yang terlibat dengan kerjasama tersebut bagi siapa perlu buat saringan covid adalah seperti berikut:

Bookdoc

Pantai Premier Pathology Sdn Bhd

Lablink (M) Sdn Bhd (KPJ)

Qualitas Medical Group Sdn Bhd

Gleneagles Kuala Lumpur

Pantai Hospital Kuala Lumpur

Pantai Hospital Cheras

Pantai Hospital Klang

Pantai Hospital Ayer Keroh, Melaka

Twin Tower Medical Centre, KLCC

DoctorOnCall

Mereka yang ingin mendapatkan perkhidmatan tersebut perlu melawat laman web syarikat berkenaan dan memuat naik maklumat berkaitan.

Ujian saringan bagi kontak rapat COVID-19

Mereka yang terdedah dengan individu yang disahkan positif COVID-19,
perlu menjalani ujian saringan walaupun tidak menunjukkan sebarang simptom.

Virus korona baharu merupakan sejenis virus yang agak licik. Ia mampu untuk tinggal dorman di dalam badan tanpa menyebabkan apa-apa simptom selama 14 hari.

Individu yang melalui fasa tersebut akan berasa sihat namun
mereka boleh menyebarkan jangkitan kepada orang lain
.

Bagi memahami konsep kontak rapat untuk tujuan ujian saringan, KKM telah membahagikan kepada 4 kategori:

Mereka yang terdedah kesan daripada aktiviti penjagaan kesihatan seperti
kakitangan barisan hadapan, pelawat dan pesakit di dalam wad yang sama dengan pesakit COVID-19.

Individu yang bekerja bersama dengan pesakit COVID-19, mereka yang berkongsi bilik atau duduk sekelas dengan pesakit tersebut.

Mereka yang menaiki kenderaan bersama dengan pesakit COVID-19.

Mereka yang tinggal serumah dengan pesakit COVID-19.

Aktiviti pengesanan kontak rapat akan dijalankan dengan teliti  dan ia dilakukan melalui kaedah temubual, siasatan dan proses mengenal pasti.

Temubual – Proses ini dilakukan di antara pesakit dan doktor. Mereka akan
menyenaraikan lokasi perjalanan berserta dengan interaksi dan kontak pesakit dalam tempoh 14 hari yang lepas
.

Siasatan – Pasukan kesihatan akan menjejaki kenalan atau individu yang disenaraikan oleh pesakit. Siasatan akan dibuat berkenaan dengan interaksi dan hubungan bagi mendapatkan maklumat lanjut.

Proses kenal pasti – Berdasarkan kepada maklumat yang diberikan, individu yang diselidiki akan dikenal pasti jika mereka merupakan kontak rapat kepada pesakit.

Jika kontak rapat yang disiasat mempunyai simptom COVID-19,
mereka akan menjalani ujian saringan dan dihantar ke hospital untuk tujuan isolasi.

Kalau individu tersebut sihat dan tidak menunjukkan sebarang gejala, mereka turut akan menjalani ujian COVID-19. Bezanya adalah proses kuarantin akan dijalankan di rumah selama 14 hari.

Apa yang perlu saya buat selepas menjalani ujian COVID-19?

Bergantung kepada keadaan tempat tinggal anda, perintah kuarantin akan dijalankan sama ada di rumah anda sendiri atau di wad sementara menunggu keputusan.

Sekiranya rumah anda tidak sesuai untuk dijadikan tempat kuarantin, anda perlu menjalani proses isolasi di hospital.

Baca juga:

Amalan Jarak Sosial, Kuarantin Dan Isolasi: Apa Bezanya?

Tular Kes Coronavirus Di KL, JANGAN Pentingkan Diri! Kuarantin Langkah Utama

Antara kriteria bagi rumah yang sesuai selepas menjalani ujian saringan adalah seperti berikut:

Pesakit mempunyai bilik berasingan dengan individu lain yang dilengkapi dengan bilik air sendiri.

Boleh mendapatkan keperluan harian seperti makanan dan mempunyai kenderaan sekiranya berlaku keadaan kecemasan.

Mampu untuk mengasingkan diri daripada
ahli keluarga yang berisiko mengalami simptom teruk sekiranya dijangkiti seperti orang tua.

Konklusi

Ujian saringan perlu dijalankan kepada mereka yang berisiko tinggi untuk mendapat jangkitan wabak.

Mereka yang tidak memenuhi kriteria boleh membuat ujian melalui syarikat swasta yang menyediakan perkhidmatan tersebut.

Selepas selesai menjalani ujian, individu tersebut perlu dikuarantinkan selama 14 hari untuk tujuan keselamatan.

Protokol ini telah ditetapkan di dalam garis panduan KKM dan sekiranya ingkar boleh dikenakan tindakan undang-undang.

[mc4wp_form id=’115319″]